દેશભરમાં ફેલાયેલી કોરોના મહામારીમાં જેઓ જીવના જોખમે દેશવાસીઓની સુરક્ષા માટે દિવસ-રાત ફરજ બજાવી રહ્યા છે એવા પોલીસના જવાનોને જેટલી સલામી આપીએ એટલી ઓછી છે. કોરોનાનો ચેપ લાગવાનું જોખમ હોવા છતાં લોકોની સેવા કરી રહ્યા હોવા છતાં અમુક સમાજકંટકો તેમના પર પથ્થરમારો કરવાની ધૃષ્ટતા કરતા હોય છે. તો દેશની સરહદ પર દેશના દુશ્મનોને જ નહીં, આતંકવાદીઓને પણ જડબાતોડ જવાબ આપતા સેનાના જવાનોની દેશદાઝ જોઈ દરેક ભારતીયોની છાતી ગજ ગજ ફૂલે છે.\nઆજે જ્યારે ચારેબાજુ પોલીસોની ચર્ચા થઈ રહી છે ત્યારે આપણે એવા પોલીસ અને સેનામાં ફરજ બજાવી ચુકેલા જવાનોની વાત કરવી છે જેમણે પોલીસ કે મિલિટરીનો યુનિફોર્મ ઉતારી બૉલિવુડમાં પણ નામના મેળવી હોય.\nરાજકુમારની જબરજસ્ત ડાયલોગ ડિલિવરીના ઘણા ચાહકો આજે પણ મળી આવશે. તેમણે 1940ની આસપાસ મુંબઈ પોલીસમાં સબ-ઇન્સપેક્ટર તરીકે કામ કર્યું હતું. પોલીસની નોકરી છોડી તેઓ ફિલ્મો તરફ વળ્યા અને 1952માં આવેલી રંગીલીથી બૉલિવુડમાં એન્ટ્રી કરી. મધર ઇન્ડિયાની સફળતા બાદ તેમના નામના સિક્કા પડવા લાગ્યા.\nરાજકુમારની ગણના એક સ્ટાર તરીકે થવા લાગી. કારકિર્દી દરમ્યાન 70થી વધુ ફિલ્મો કરનાર રાજકુમારની નોંધપાત્ર ફિલ્મોમાં હીર રાંઝા, કુદરત, વક્ત, મર્યાદા, તિરંગા, સૌદાગરનો સમાવેશ થાય છે.\nઅનેક લોકપ્રિય રોમાન્ટિક ગીતોના સર્જક આનંદ બક્ષી ઇન્ડિયન આર્મી ઉપરાંત ઇન્ડિયન નેવીમાં પણ ફરજ બજાવી ચુક્યા છે. હકીકતમાં આનંદ બક્ષીને ગાયક બનવું હતું પરંતુ નિયતિએ તેમને એક સફળ ગીતકાર બનાવી દીધા.\nગીતકાર તરીકે તેમણે સાડા ત્રણ હજાર કરતા વધુ ગીતો લખ્યાં અને મોટા ભાગના સુપરહિટ સાબિત થયા. જબ જબ ફૂલ ખિલે, હિમાલય કી ગોદ મેં, આરાધના, બૉબી, જૂલી, મેરા ગાંવ મેરા દેશ જેવી અનેક ફિલ્મોનાં ગીતો આજની પેઢીના જુવાનિયાઓના પણ પ્રિય છે.\nઆજે પણ ઘણા કૉલેજિયનોની કોલર ટ્યુનમાં મદન મોહન રચિત ગીત લગ જા ગલે સે ફિર યે રાત હો ના હો સાંભળવા મળે છે. એટલું જ નહીં, આ ગીત અનેક વિદેશી ગાયકોએ પણ ગાયું છે. મદન મોહનના આવા યાદગાર ગીતોની તો લાંબી યાદી છે.\nજોકે ઘણા ઓછાને જાણ હશે કે સંગીતકાર અને ગાયક મદન મોહન બૉલિવુડમાં આવ્યા એ અગાઉ ઇન્ડિયન આર્મીમાં સેકન્ડ લેફ્ટનન્ટ તરીકે સેવા આપી ચુક્યા છે. બીજું વિશ્વ યુદ્ધ પત્યું ત્યાં સુધી તેમણે સૈન્યમાં ફરજ બજાવી હતી. ત્યાર બાદ આર્મીમાંથી રાજીનામુ આપી તેમણે મનોરંજનની દુનિયામાં કદમ મુક્યા.\nબૉલિવુડમાં તેમણે અનેક લોકપ્રિય ગીતો આપ્યા છે. તેમના હકીકત, દસ્તક, હીર રાંઝા, મૌસમ, વોહ કૌન થી, અનપઢ, મેરા સાયા અને વીર ઝારાનાં ગીતો આજે પણ લોકજીભે છે.\nવીતેલા જમાનાના ખ્યાતનામ નિર્માતા-દિગ્દર્શક બી. આર. ચોપરાના દીકરા રવિ ચોપરાએ કમિશન્ડ ઑફિસર તરીકે આર્મી જોઇન્ટ કર્યું હતું. જોકે કેપ્ટન પદે પહોંચ્યા બાદ તેમણે આર્મી છોડવાનો નિર્ણય લીધો અને તેમના પિતાના સહાયક બન્યા. રવિ ચોપરાએ ઇન્ડિયન આર્મીમાંથી સમય પૂર્વે જ નિવૃત્તિ લઈ લીધી. તેમણે ઘણી ફિલ્મોમાં બી. આર. ચોપરાના સહાયક તરીકે કામ કર્યા બાદ સ્વતંત્ર દિગ્દર્શકની જવાબદારી સંભાળી. તેમની પહેલી ફિલ્મ હતી ઝમીર (1975). ત્યાર બાદ ઘણી ફિલ્મોનું દિગ્દર્શન કર્યું જેમાં ધ બર્નિંગ ટ્રેન, આજ કી આવાઝ, બાબુલ, બાગબાન વગેરેનો સમાવેશ થાય છે. તેમણે દૂરદર્શન પર પ્રસારિત થયેલી અને હાલ લૉકડાઉન દરમ્યાન ફરી દર્શાવાયેલી સિરિયલ મહાભારતનું પણ દિગ્દર્શન કર્યું હતું.\nઘણી હિન્દી ફિલ્મોમાં ચરિત્ર અભિનેતા તરીકે કામ કરનાર અચ્યુત પોતદારે કરિયરની શરૂઆત 44મા વર્ષે કરી હતી. આમ તો તેઓ મધ્ય પ્રદેશના રેવામાં પ્રોફેસર તરીકે ફરજ બજાવતા હતા. જોકે તેમણે ઇન્ડિયન આર્મીમાં અધિકારી તરીકે પણ ફરજ બજાવી હતી.\n1967માં તેઓ જ્યારે કેપ્ટનની રેન્ક પર હતા ત્યારે નિવૃત્ત થયા. ત્યાર બાદ તેમણે ઇન્ડિન ઑઇલમાં પણ એક્ઝિક્યુટિવ તરીકે ફરજ બજાવી. તેમણે અનેક હિન્દી ફિલ્મોમાં ચરિત્ર અભિનેતા તરીકે કામ કર્યું છે જેમાં તેજાબ, લગે રહો મુન્નાભાઈ, ઇશ્ક અને3ઇડિયટ્સનો સમાવેશ થાય છે.\nકર્નલ રાજ કપૂર\nકર્નલ કપૂર તરીકે વિખ્યાત કર્નલ રાજ કપૂરે અભિનયની કરિયર શરૂ કર્યા અગાઉ વીસ વરસ સુધી ઇન્ડિયન આર્મીમાં કર્નલ તરીકે ફરજ બજાવી હતી.\nકર્નલ કપૂરે દોસ્તાના, લાખોં કી બાત, અંગૂર જેવી અનેક ફિલ્મોમાં નાની મોટી ભૂમિકાઓ ભજવી હતી. ઉપરાંત તેમણે 1988માં આવેલી દૂરદર્શનની લોકપ્રિય સિરિયલ ફૌજીનું દિગ્દર્શન પણ કર્યું હતું.\nશાહરૂખ ખાનને ફૌજીમાં મુખ્ય ભૂમિકા માટે પસંદ કરવાની સાથે બૉલિવુડને સુપરસ્ટાર આપવાનું શ્રેય કર્નલ કપૂરને જાય છે.\nWWFને કારણે લાઇમલાઇટમાં આવેલા ખલીએ પંજાબ પોલીસમાં સબ-ઇન્સપેક્ટર તરીકે પણ કામ કર્યું છે. પાછળથી ખલીએ ફિલ્મો અને સિરિયલ કરવાનું નક્કી કર્યું અને કલર્સ ચૅનલ પર પ્રસારિત થતા રિયાલિટી શો બિગ બૉસમાં એન્ટ્રી કરી.\nત્યાર બાદ ખલીએ રાજપાલ યાદવ સાથે કૉમેડી ફિલ્મ કુસ્તી કરી. ઉપરાંત રામા ધ વૉરિયર ફિલ્મમાં પણ એ દેખાયો હતો. જોકે દર્શકોને જો સૌથી વધુ પસંદ પડી હોય તો એની મૌસી જી ને કહા જાહેરખબર\n2008માં બીજિંગ ઓલિમ્પિકમાં કાસ્ય પદક મેળવીને ખ્યાતિ મેળવનાર બૉક્સર વિજેન્દર સિંઘ હરિયાણા પોલીસમાં ડેપ્યુટી સુપરિન્ટેન્ડન્ટ ઑફ પોલીસ તરીકે ફરજ બજાવી છે.\nવિજેન્દર બૉક્સર હોવા છતાં એના પ્રભાવશાળી લૂકને કારણે સતત બૉલિવુડની ઑફર આવતી રહે છે. આખરે એણે F*ugly ફિલ્મથી બૉલિવુડમાં એન્ટ્રી કરી. ફિલ્મની વાર્તા ચાર મિત્રોની હતી અને વિજેન્દરે ગૌરવનું પાત્ર ભજવ્યું હતું.\nકોરોના સંક્રમિત મળતા ટી-સિરીઝનું બિલ્ડિંગ સીલ\nશફિક અંસારી : ગુજરાતી-હિન્દી રંગભૂમિના કલાકારની આખરી એક્ઝિટ


ગૃહિણીઓની પરેશાની: અનેક કોશિષ કરવા છતાં બજાર જેવુ ઘાટુ મલાઇદાર દહીં નથી જામતું - Abtak Media\nHome Lifestyle Health Tips ગૃહિણીઓની પરેશાની: અનેક કોશિષ કરવા છતાં બજાર જેવુ ઘાટુ મલાઇદાર દહીં નથી...\nગૃહિણીઓની પરેશાની: અનેક કોશિષ કરવા છતાં બજાર જેવુ ઘાટુ મલાઇદાર દહીં નથી જામતું\n‘દહીં’ ઉનાળામાં શરીરને લૂ અને ડિહાઇડ્રેશનથી બચાવે છે: દહીંના સેવનથી પાચનક્રિયા સુદ્રઢ બને છે\nકેલ્શિયમ, પ્રોટીન, આયર્ન, લૈકટોઝ, વિટામીન-ડી, બી-1ર અને બી-6 નો સ્ત્રોત\nદહીં આપણા ભોજનમાં સામેલ જરૂરી આહાર પૈકીનો એક ઉત્તમ આહાર છે. ઉનાળામાં તો દહીંનું ખાસ સેવન કરવું જોઇએ, કારણ કે દહીં પ્રાકૃતિક ઠંડક ધરાવે છે. દહીં આપણા શરીરને લૂ અને ડિહાઇડ્રેશનથી બચાવે છે. દહીંના સેવનથી પાચનક્રિયા સુદ્રઢ બને છે. એ સિવાય દહીંમાં કેલ્શિયમ, પ્રોટીન, આયર્ન, લૈકટોઝ, વિટામીન ડી, બી-1ર, બી-6 વગેરે પોષકતત્વો સામેલ છે. જે શરીરને ઘણી બીમારીઓથી બચાવે છે. એક રિસર્ચ અનુસાર દૂધની સાપેક્ષે દહીંનું સેવન કરવાથી બાળકોનો વિકાસ બહેતર થાય છે.\nઆ તો થયા દહીંના સ્વાસ્થય સંબંધી ફાયદાઓ પરંતુ આ સિવાય પણ દહીં રસોઇ ઘરની જરુર ચીજો પૈકીનું એક છે. રાયતુ, કઢી, દહીંવડા, લસ્સીથી લઇને દહીંનો પ્રયોગ દરેક સબ્જીઓનો સ્વાદ વધારવા માટે પણ કરવામાં આવે છે. અને એ પણ છે કે કોઇપણ વ્યંજનનો સ્વાદ દહીં જમાવવા પર નિર્ભર કરે છે.\nઆમ તો ગૃહિણીઓ ઘરમાં પણ દહીં જમાવે છે, તેમ છતાં બજાર જેવું તાજુ અને ઘાટુ દહીં નથી જામતું એવી લગભગ દરેક ગૃહિણીઓની ફરીયાદ હોય છે. એટલે કે આપણે કયાંકને કયાંક દહીં જમાવવાની રીતમાં કયાંકને કયાંક ભૂલ કરીએ છીએ. તો ચાલો આજે આપણે ઘાટુ દહીં જમાવવાની રીત વિશે જાણીએ.\nઘેર દહીં જમાવતી વખતે થતી ભૂલ લગભગ દરેક ઘરમાં દહીં જમાવતી વખતે આ ભૂલ કરવામાં આવે છે. આપણે દહીં જમાવતી વખતે હુંફાળા દૂધમાં આશરે અડધી અથવા પા ચમચી દહીં ભેળવીએ છીએ. ત્યારબાદ તેને વારંવાર હલાવીએ છીએ, અને બાદમાં તેને જમાવવા મૂકી રાખીએ છીએ. આપણી આ ભૂલના કારણે ઘાટુ પાણી રહિત દહીં નથી જામતું, અને કયારેક વધુ પડતું ખાટુ પણ થઇ જાય છે તથા તેમાંથી પાણી છૂટે છે.\nઆ છે દહીં જમાવવાની સાચી રીત\nબજાર જેવું ઘટ્ટ દહીં જમાવવા માટે અલગથી દૂધ લઇ લો અને દૂધને ગરમ કર્યા બાદ એ દૂધનો દહી જમાવવા માટે જ ઉપયોગ કરો. એટલે કે તેમાંથી મલાઇને અલગ ન તારવો. જયારે દૂધ સાવ હુંફાળા હોય, ત્યારે જ તેમાં એક વટાણાના દાણા બરાબર તાજુ દહીં આ મલાઇદાર દૂધમાં ભેળવી દો ત્યારબાદ એ જમાવેલા વાસણને એવી જગ્યા પર મૂકી દો જયાં તેને કોઇ હલાવે નહીં. દહીં જમાવતી વખતે એ ખાસ યાદ રાખવું કે દૂધને વલોવવાનું એટલે કે મેળવણ નાખ્યા બાદ હલાવવાનું નથી. અને તેને કોઇ અન્ય વાસણમાં અલગ કાઢવાનું નથી. માત્ર જમાવેલા દહીંના વાસણને એક જગ્યાએ6થી 8 કલાક મૂકી રાખવાનું છે. અને જયારે દહીં જામી જાય ત્યારબાદ તેને બિલકુલ હલાવ્યા વગર ફ્રિઝમાં આશરે બે કલાક સુધી મૂકી દેવું, આ રીત પ્રમાણે દહીં જમાવવાથી એકદમ બજાર જેવું ઘાટુ મલાઇદાર અને તાજુ દહીં તૈયાર થાય છે.\nPrevious articleસૌરાષ્ટ્ર યુનિવર્સિટીની સિન્ડીકેટની ચૂંટણી 18 મે ના રોજ યોજાશે: જાહેરનામુ પ્રસિધ્ધ\nNext articleમેદસ્વિતાપણાનો ડર દૂર કરી ચીઝ ખાઓ અને અનુભવો અનેક ફાયદાઓ


Gujarati News » Business » EPF Nomination: Settle by December 31. This work will not get government benefits otherwise, know the details.\nEPFO એ હવે નોમિનીની માહિતી આપવા માટે ઈ-નોમિનેશનની સુવિધા શરૂ કરી છે. આમાં જે લોકોએ નોમિનેશન નથી કર્યું તેમને તક આપવામાં આવી રહી છે.\nDec 29, 2021 | 12:43 PM\nEPF Nomination : EPFO ના સબસ્ક્રાઇબર્સ માટે આ ખૂબ જ મહત્વપૂર્ણ સમાચાર છે. કર્મચારી ભવિષ્ય નિધિ સંગઠનના એવા સબ્સ્ક્રાઇબર્સ કે જેમણે હજુ સુધી તેમના EPF એકાઉન્ટનું EPF ઈ-નોમિનેશન(EPF e-nomination) કર્યું નથી. તેમને આ કામ ૩ દિવસમાં કરી લેવું જોઈએ.\nદરેક EPF સબ્સ્ક્રાઇબરે તેના એકાઉન્ટને ઈ-નોમિનેટ કરવું જરૂરી છે અને આ માટેની છેલ્લી સમયમર્યાદા 31 ડિસેમ્બર, 2021 છે. નવા કાયદા 1 જાન્યુઆરી 2022થી EPF એકાઉન્ટ્સ પર લાગુ થશે અને જેમણે તેમના ઈ-નોમિનીને અપડેટ કર્યા નથી. તેઓ વીમા અને પેન્શનના લાભોથી વંચિત રહેશે.\n7 લાખ રૂપિયાનું વીમા કવચ EPFO સભ્યોને કર્મચારી ડિપોઝિટ લિંક્ડ વીમા યોજના (EDLI Insurance cover) હેઠળ વીમા કવરની સુવિધા પણ મળે છે. યોજનામાં નોમિનીને મહત્તમ7લાખ રૂપિયાનું વીમા કવચ ચૂકવવામાં આવે છે. ઉલ્લેખનીય છે કે જો સભ્ય કોઈ પણ નોમિનેશન વિના મૃત્યુ પામે છે તો દાવાની પ્રક્રિયા કરવી મુશ્કેલ બની જાય છે. જાણો તમે ઓનલાઇન માધ્યમ દ્વારા નોમિનેશનની વિગતો કેવી રીતે ભરી શકો છો.\nઈ-નોમિનેશન(E-nomination)ની કેમ જરૂરી EPFO એ હવે નોમિનીની માહિતી આપવા માટે ઈ-નોમિનેશનની સુવિધા શરૂ કરી છે. આમાં જે લોકોએ નોમિનેશન નથી કર્યું તેમને તક આપવામાં આવી રહી છે. નોમિનીના નામ જેવી આ માહિતી પછી, જન્મ તારીખ ઓનલાઇન અપડેટ કરવામાં આવશે.\nEPF/EPS માં ઈ-નોમિનેશન(E-nomination) કેવી રીતે કરવું\nEPFO વેબસાઇટ પર જાઓ અને ‘For Employees’ પર ક્લિક કરો.\nહવે મેમ્બર UAN/ઓનલાઇન સેવા (OCS/OTCP)’ પર ક્લિક કરો.\nહવે UAN અને પાસવર્ડ દાખલ કરીને લોગ ઇન કરો.\n‘Manage’ ટેબમાં ‘E-nomination’ સિલેક્ટ કરો.\nઆ પછી ‘Provide Details’ ટેબ સ્ક્રીન પર દેખાશે, ‘SAVE’ પર ક્લિક કરો.\nFamily Declaration અપડેટ કરવા માટે ‘yes પર ક્લિક કરો.\nહવે ‘Family Details’ પર ક્લિક કરો. એકથી વધુ નોમિની પણ ઉમેરી શકાય છે.\nનોમિની કેટલો હિસ્સો આવશે તેની જાહેરાત કરવા માટે ‘નોમિનેશન ડિટેલ્સ’ પર ક્લિક કરો. વિગતો દાખલ કર્યા પછી, ‘સેવ ઇપીએફ નોમિનેશન’ પર ક્લિક કરો.\nOTP જનરેટ કરવા માટે ‘ઇ-સાઇન’ પર ક્લિક કરો. આધાર સાથે જોડાયેલા મોબાઇલ નંબર પર OTP મોકલવામાં આવશે.\nઉલ્લેખિત જગ્યામાં OTP દાખલ કરીને તેને સબમિટ કરો.\nemployeesEPF Advanceepf claimEPFOProvident Fund


વાવડીમાં પાણીનો ફેરો નાંખવા ગયેલા જગદીશ ચાવડા પર દેવીપૂજકોનો હુમલો\nપાણીની ટાંકીના પૈસાની ઉઘરાણી કરતાં ધીરૂ સહિતના તૂટી પડ્યા\nરાજકોટ તા.૧૭: ગોંડલ રોડ પર પુનિતનગર હાઉસીંગ બોર્ડ કવાર્ટરમાં રહેતો અને પાણીની છકડો રિક્ષાના ફેરા કરતો જગદિશ હરિભાઇ ચાવડા (ઉ.૩૮) નામનો રજપૂત યુવાન રાત્રે દસેક વાગ્યે વાવડી ગામમાં ઝૂપડામાં રહેતાં દેવીપૂજક શખ્સ ધીરૂને ત્યાં પાણી આપવા ગયો ત્યારે પૈસા બાબતે ઝઘડો થતાં ધીરૂ સહિતનાએ ધોકા-પાઇપથી માર મારતાં લોહીલુહાણ હાલતમાં સિવિલ હોસ્પિટલમાં ખસેડાયો હતો.\nહોસ્પિટલ ચોકીના જગુભા ઝાલા અને ધીરેનભાઇ ગઢવીએ તાલુકા પોલીસને જાણ કરી હતી. જગદિશના કહેવા મુજબ પોતે અવાર-નવાર ધીરૂને ત્યાં પાણી આપવા જતો હતો. અગાઉના રૂ. ૯૦૦ બાકી હોઇ અને ગઇકાલે તેણે ફરીથી પાણીની ટાંકી મંગાવતા પોતે આગલા પૈસા અને નવા રૂ. ૧૫૦ની ઉઘરાણી કરતાં ઝઘડો થતાં તેના સહિતના શખ્સો તૂટી પડ્યા હતાં. તાલુકા પોલીસે ફરિયાદ નોંધવા તજવીજ કરી હતી.\n૪ ફુટના મગર અને ૧૦ ફુટના અજગર વચ્ચે થઇ જીવસટોસટીની જોરદાર લડાઇ access_time 10:21 am IST\nધોરાજી પટેલ કન્યા મંદિરે વિદાય સમારોહ access_time 10:19 am IST


જથ્થાબંધ રક્ષણાત્મક માસ્ક, રેસ્પિરેટર ફેસ માસ્ક ઉત્પાદકો અને સપ્લાયર્સ | બ્લુ સ્ટાર\nકંપની એક વિદેશી ભંડોળ પૂરું પાડતું સાહસ છે જે રક્ષણાત્મક માસ્કના ઉત્પાદનમાં વિશેષતા ધરાવે છે.\nમાસ્ક અને રેસ્પિરેટર\nસિવિલ ગ્રેડ પેપ ફેસ માસ્ક & શ્વાસ લેનાર\nખાસ સામગ્રીનું ઉત્તમ ઉત્પાદન\nબ્લુ સ્ટાર બ્રાન્ડના ડસ્ટ-પ્રૂફ, ડિઓડોરન્ટ અને એન્ટી-માઇક્રોટોક્સિક સ્પોન્જ રક્ષણાત્મક માસ્ક અને કપાસ સિરીઝના રક્ષણાત્મક માસ્ક ખાસ સામગ્રી, ભારે સુરક્ષા, સુંદર અને ટકાઉ સાથે બનાવવામાં આવે છે.\nબ્લુ સ્ટાર બ્રાન્ડનો ડસ્ટ-પ્રૂફ, ડિઓડોરન્ટ અને એન્ટી-માઇક્રોટોક્સિક સ્પોન્જ રક્ષણાત્મક માસ્ક અને કપાસના રક્ષણાત્મક માસ્ક, ખાસ સામગ્રી, ભારે સુરક્ષા, સુંદર અને ટકાઉ સાથે બનાવવામાં આવે છે; શ્વસન કરનારનો ચહેરો માસ્ક, નિકાલજોગ બિન-વણાયેલા ફેબ્રિક વિમાન, ત્રિ-પરિમાણીય રક્ષણાત્મક માસ્ક, બટરફ્લાય માસ્ક, કેએન 95, કપ-આકારની શ્રેણી માસ્ક, રમત શ્રેણીના માસ્ક, કોલ્ડ-પ્રૂફ શ્રેણી માસ્ક, પારદર્શક માસ્ક અને અન્ય તબીબી માસ્ક; તેમાંથી, બાળકોના ત્રિ-પરિમાણીય માસ્ક હળવા ડિઝાઇન કરવામાં આવ્યા છે અને રંગો વૈકલ્પિક છે.\n3 પ્લાય મેડિકલ માસ્ક\nબ્લુ સ્ટારમાં વપરાતી મૂળભૂત સામગ્રી કેનવાસ, રબર અથવા ઉચ્ચ-ગ્રેડ પ્લાસ્ટિક છે. પસંદગી ઉપયોગ પર આધારિત છે, ઉદાહરણ તરીકે, ઇનડોર અથવા આઉટડોર. આબોહવા પણ ઉચ્ચ ભેજ અને ભેજવાળા સ્થાનો જેવી નોંધપાત્ર ભૂમિકા ભજવે છે. અમારી કડક ક્યૂસી અને મેનેજમેન્ટ સિસ્ટમ ઉચ્ચ ગુણવત્તાની ખાતરી કરી શકે છે. આ ઉત્પાદનનો ઉપયોગ લોકોને તેમના કામના કલાકો ઘટાડવામાં મદદ કરે છે અને કંટાળાજનક કામો અને ભારે કાર્યોથી રાહત આપવામાં મદદ કરે છે.\nકેએન 95 માસ્ક. આ ઉત્પાદન તેની ઉત્તમ ગરમીના વિસર્જન પ્રદર્શન સાથે ધ્યાન આકર્ષિત કરે છે. બિલ્ટ-ઇન નવીનતમ ઠંડક પ્રણાલી સાથે, તેમાં લાંબા ગાળાના કાર્ય માટે પૂરતો એરફ્લો છે. આ ઉત્પાદનની વિશિષ્ટ વણાટ પ્રક્રિયાના પરિણામે ગા thin ફેબ્રિક હોય છે જે પાતળા સેર અને સરળ પોત સામાન્ય પથારી કરતા વધુ ટકાઉ અને નરમ હોય છે. બ્લુ સ્ટાર માટે સામગ્રીની પસંદગી જટિલ છે. તે શારીરિક ગુણધર્મો (ઘનતા, ગલનબિંદુ, ઇલેક / થર્મલ ગુણધર્મો, વગેરે) ધ્યાનમાં લે છે અને યાંત્રિક ગુણધર્મો (જડતા, સ્થિતિસ્થાપકતા, પ્લાસ્ટિસિટી, વગેરે).\nકેએન 95 / એફએફપી2ડિસ્પોઝેબલ રેસ્પિરેટર\nત્રિ-પરિમાણીય નાક ક્લિપ કેએન 95\nકંપની પાસે ISO9001 ગુણવત્તા વ્યવસ્થાપન સિસ્ટમનું પ્રમાણપત્ર, વિશેષ મજૂર સુરક્ષા ઉપકરણોનું ઉત્પાદન લાઇસન્સ, વિશેષ મજૂર સુરક્ષા સાધનો સલામતી ચિહ્નનું પ્રમાણપત્ર છે. તબીબી ઉપકરણ ઉત્પાદન લાઇસન્સ, તબીબી ઉપકરણ નોંધણીનું પ્રમાણપત્ર. એફડીએ, સીઇનું પ્રમાણપત્ર, વાણિજ્ય મંત્રાલયની વિદેશી પ્રમાણપત્ર અને નોંધાયેલ તબીબી આયાત અને નિકાસ એસોસિએશનની સફેદ સૂચિ પર સૂચિબદ્ધ.\n50 થી વધુ વર્ષોથી, તે ફુજિયનમાં માસ્ક ઉદ્યોગનો પ્રારંભિક છે. સ્થાપક તેના મૂળ હેતુને ક્યારેય ભૂલી શક્યો નથી, તેના ધ્યેયને યાદ કરે છે, બ્લુ સ્ટાર લોકોને આગળ વધવા તરફ દોરી જાય છે, અને આગળની લાઇન પર કામ કરતા લોકોના જીવનની સુરક્ષા માટે પ્રયત્ન કરે છે. 2020 માં, રોગચાળાની પરિસ્થિતિ અચાનક ત્રાટકી. બ્લુ સ્ટાર લોકો રોગચાળાની પરિસ્થિતિને ભૂલી શક્યા નહીં અને નિર્દય લોકો પ્રેમાળ છે. વર્ષના પ્રથમ દિવસે ફરીથી કામ શરૂ કરવાના સરકારના આદેશના જવાબમાં, તેઓ રાજ્ય પરિષદના મુખ્ય ખરીદી અને સંગ્રહ ઉદ્યોગો બન્યા.\nમલેશિયાથી ઓર્ડર: અતિ-પાતળા બટરફ્લાય, નાક ક્લિપ સાથે, કસ્ટમાઇઝ્ડ મેલ્ટબ્લાઉન કાપડ, વત્તા નેનો સામગ્રી, વિશિષ્ટ કાર્યો સાથે. તે વ્યક્તિગત રીતે તબીબી કાગળ-પ્લાસ્ટિક બેગમાં ભરેલું છે, જે ઉચ્ચ-અંતિમ વાતાવરણનું છે.\nચેક ઇમર્જન્સી સેન્ટર નાફુ માસ્કથી સજ્જ છે\nઝિયામીન બ્લુ સ્ટાર એન્ટરપ્રાઇઝ કું., લિમિટેડની સ્થાપના 1987 માં થઈ હતી.\nચાઇના ફાર્માસ્યુટિકલ યુનિવર્સિટી, ફુજિયન મેડિકલ યુનિવર્સિટી અને શેન્ડોંગ યુનિવર્સિટીની કિલુ મેડિકલ કોલેજ પર આધાર રાખીને, એન્ટરપ્રાઇઝે સંયુક્ત રીતે ઝિઆંગ'ન જિલ્લામાં જીવન વિજ્ andાન અને તકનીકી સંશોધન કેન્દ્રની સ્થાપના કરી, જેથી રક્ષણાત્મક માસ્કથી એન્ટરપ્રાઇઝની પ્રોડક્ટ લાઇન વિસ્તૃત થઈ શકે. વર્ગ અને બીજા વર્ગના તબીબી ઉપકરણોને તૃતીય-વર્ગના તબીબી અને રોગચાળા નિવારણ સામગ્રી જેમ કે ઉપકરણો અને ઉપભોક્તા વસ્તુઓ, તબીબી ઉપકરણ ઉપભોક્તા માટે ઉત્પાદન મંચ બનાવે છે.\nઅમને ફક્ત તમારી જરૂરિયાતો જણાવો, અમે તમારી કલ્પના કરતા વધારે કરી શકીએ છીએ.


ભારત સરહદે થી ચાઈના ને મોદીજી એ આપ્યો સંદેશ હવે વિસ્તારવાદ ના જમાના ગયા, આ દેશ છે જ્યાં કૃષ્ણ ની પૂજા થાય છે જેઓ વાંસળી પણ વગાડી જાણે અને સમય આવ્યે સુદર્શનચક્ર પણ ચલાવી શકે છે!! - SATYA DAY\n( ઝાલા દિગ્વિજયસિંહ )\nચાઈના યુદ્ધ કરવા થનગની રહ્યું છે અને સરહદે લશ્કર જમાવટ કરી રહ્યું છે ત્યારે ભારતે પણ શસ્ત્રો અને સૈનિકો ગોઠવી સામે પડકાર ફેંક્યો છે ત્યારે સેના નો જુસ્સો વધારવા માટે પીએમ મોદી આજે વહેલી સવારે લગભગ 11 હજાર ફૂટની ઊંચાઈ પર આવેલા નીમૂ બેઝ પર પહોંચ્યા હતા અને તેઓ એ સેના અને આઈટીબીપીનાં જવાનોની મુલાકાત કરી અને તેમનો ઉત્સાહ વધાર્યો હતો અને જવાનો એ પણ દેશભક્તિ ના નારા લગાવ્યા હતા. પીએમ મોદી દેશનાં જવાનોને સંબોધન કર્યું હતું પીએમ મોદીએ ચીનની સામે ઉભેલા બહાદુર જવાનોનો જુસ્સો વધાર્યો હતો અને ચીન સામેનાં સંઘર્ષમાં શહીદ થયેલા જવાનોને યાદ કરી મોદીએ શ્રદ્ધાંજલિ આપી હતી.\nપીએમ મોદીએ કહ્યું કે ગલવાનમાં ભારતીય જવાનોએ જે બહાદુરી બતાવી છે તેના ઉપર દેશ ને ગર્વ છે અને તેનાથી દુનિયામાં એક સંદેશ ગયો છે.\nપીએમ મોદીએ એ જવાનો ને કહ્યું કે, તમારું સાહસ, નિશ્ચય અને ભૂજાઓ તેમજ ઇચ્છાશક્તિ આસપાસનાં પર્વતોનાં જેવી અટલ છે.” તેમણે કહ્યું કે, “આપણે એ લોકો છીએ જે વાંસળીવાળા શ્રીકૃષ્ણની પણ પૂજા કરીએ છીએ અને સુદર્શનધારી શ્રીકૃષ્ણને પણ આદર્શ માનીએ છીએ.” આ દરમિયાન પીએમ મોદીએ ચીનને સ્પષ્ટ સંદેશ આપતા પહાડો પરની ઊંચાઈ પરથી જણાવ્યું કે હવેનો સમય વિકાસ યુગ નો છે અને વિસ્તારવાદનો યૂગ ખત્મ થઈ ચુક્યો છે.\nઆજે અચાનક જ મોદી લેહની મુલાકાતે પહોંચ્યા હતા. આ અંગે પહેલાં PM કે PMO દ્વારા મીડિયા ને કોઈ માહિતી આપવામાં આવી નહતી. અહીં ફરજ બજાવી રહેલા જવાનો સાથે મોદીએ અડધો કલાક ચર્ચા કરી હતી અને ત્યારપછી ગલવાન હિંસામાં ઘાયલ થયેલા જવાનોની પણ મુલાકાત કરી હતી. પીએમ મોદીની મુલાકાત ની નોંધ વિશ્વભરમાં લેવામાં આવી હતી.\nATMમાંથી પૈસા ઉપાડવા સંબંધિત આ છે નવો નિયમ\nWindows 10માં આવી રહ્યું છે નવું સ્ટાર્ટ મેનૂ અને નવા ફીચર્સ, જાણો અહીં


ઇંગ્લેન્ડ જઇ રહેલી પાકિસ્તાની ટીમનાં ત્રણ ક્રિકેટરોને કોરોના – Khabar Gujarat\nસંબંધિત સમાચાર:corona positivecorona viruscricketnewsPakistan cricket playerSportstest covid-19 positive\nછ દિવસ કવોરન્ટાઇનમાં રહેવાની વ્યવસ્થા: શ્રીલંકા સામેના વિજયથી મહેમાન ટીમ આત્મવિશ્ર્વાસથી છલોછલ\nશ્રીલંકાને ક્લિનસ્વિપ કર્યાં બાદ ઇંગ્લેન્ડની ક્રિકેટ ટીમ બુધવારે ભારત પહોંચી છે. ભારત અને ઇંગ્લેન્ડ વચ્ચેની ચાર ટેસ્ટની શ્રેણીના પહેલા બે મેચ ચેન્નાઇમાં રમાવાના છે. પહેલો મેચ પ ફેબ્રુઆરીથી શરૂ થશે. જો રૂટના સુકાનીપદ હેઠળની ઇંગ્લેન્ડની ટીમ અને સપોર્ટ સ્ટાફ ખાસ વિમાન દ્રારા સવારે ચેન્નાઇ આવી પહોંચ્યા હતા. વિમાની મથકેથી ઇંગ્લેન્ડની ટીમ સીધી જ હોટેલ પહોંચી ગઇ હતી જ્યાં બન્ને ટીમ માટે બાયો બબલ બનાવવામાં આવ્યું છે.\nભારતનો સ્ટાર બેટસમેન રોહિત શર્મા અને ઉપસુકાની અજિંકય રહાણે આગલી રાત્રે અહીં પહોંચી ચૂકયા હતાં. જ્યારે ચેતેશ્વર પુજારા, ઋષભ પંત અને જસપ્રિત બુમરાહ બુધવારે સવારે પહોંચ્યા હતા. કોચ રવિ શાત્રીનું પણ ચેન્નાઇમાં આગમન થયું છે. જ્યારે કેપ્ટન વિરાટ કોહલી બુધવારે મોડી સાંજે ટીમ સાથે જોડાયો હતો. બન્ને ટીમ હોટેલ લીલા પેલેસમાં રોકાણ કરશે જ્યાં બાયો બબલ બનાવાયું છે. ખેલાડીઓ6દિવસ ક્વોરન્ટાઇમાં રહ્યા બાદ2ફેબ્રુઆરીથી અભ્યાસ શરૂ કરશે. ખેલાડીઓના ત્રણ કોરોના ટેસ્ટ પણ થશે. શ્રેણીનો બીજો મેચ 13મીથી રમાશે.\nભારતીય ટીમ ઓસ્ટ્રેલિયા સામે 2-1ના ઐતિહાસિક વિજયથી આત્મવિશ્વાસથી ઓતપ્રોત છે. જ્યારે પ્રવાસી ટીમ ઇંગ્લેન્ડે પણ શ્રીલંકા સામે 2-0થી જીત મેળવીને શાનદાર દેખાવ કર્યોં છે. આથી આ શ્રેણી રોમાંચક બની રહેશે.\nઇંગ્લેન્ડના કેપ્ટન જો રૂટે કહ્યું છે કે ભારત સામેની ટેસ્ટ શ્રેણી ઘરથી દૂર એક મોટો પડકાર બની રહેશે. આ દરમિયાન બાયો બબલમાં રહીને ખેલાડીઓએ એક-બીજાનું ધ્યાન પણ રાખવું પડશે. શ્રીલંકા સામેની સિરીઝ 2-0થી જીત્યા બાદ રૂટે સ્વીકાર્યું હતું કે ભારત સામેની શ્રેણી ચુનૌતિપૂર્ણ હશે. અમારે માટે આ એક કઠિન પડકાર છે. ઇંગ્લેન્ડના સુકાની જો રૂટે વધુમાં જણાવ્યું કે ભારતની ધરતી પર સાતત્ય જાળવી રાખવું પડશે. મને વિશ્વાસ છે કે ખેલાડીઓ આવું કરી શકશે. ખેલાડીઓને ખબર છે કે ભારતમાં અલગ પ્રકારનો જ પડકાર છે. શ્રીલંકા સામેની જીતથી ખેલાડીઓ આત્મવિશ્વાસથી ભરેલા છે. તેઓ ભારત સામેના પડકારનો સારી રીતે સામનો કરી લેશે. અમારે મજબૂત બની રહેવું પડશે. સુધારો કરતા રહેશું. શ્રીલંકા સામે જેટલો અનુભવ હાંસલ કરવાનો હતો તેટલો કર્યોં. ભારત સામે અલગ અલગ પડકાર હશે અને અલગ અલગ પરિસ્થિતિ હશે.\nકયા બે ખેલાડીઓ પર ICC એ પ્રતિબંધ ફરમાવ્યો ?\nઇન્ટરનેશનલ ક્રિકેટ કાઉન્સિલ એ બે ખેલાડીઓ પર પ્રતિબંધ ફરમાવ્યો છે. આ બે ખેલાડીઓ પર મેચ ફિકસીંગનો આરોપ હતો. ICCની તપાસમાં આ આરોપ ખરો સાબિત થયો છે. આ ખેલાડીઓ સંયુકત આરબ અમીરાત (UAE)ના છે. તેમનાં નામો મોહમ્મદ નાવિદ અને શૈમાન અનવર છે.\n2019માં રમાયેલ ટવેન્ટી-20 વર્લ્ડકપ ક્વોલીફાયર મેચમાં આ ખેલાડીઓએ મેચ ફિકસીંગમાં ભાગ લીધો હતો. આ બંનેને ગઇકાલે મંગળવારે સસ્પેન્ડ કરવામાં આવ્યા છે.નાવિદ ટીમનો પૂર્વ કેપ્ટન છે. શૈમાન ઓપનિંગ બેટસમેન છે.\nજામનગર6 mins ago\nજામનગર25 mins ago\nરાજ્ય39 mins ago


Teaser released of Hrithik Roshan's film Super 30's first romantic song Jugraafiya|હ્રિતિક રોશનની ફિલ્મ ‘સુપર 30’ના પહેલા રોમેન્ટિક સોન્ગ ‘જુગરાફિયા’નું ટીઝર રિલીઝ, 14 જૂને સોન્ગ લોન્ચ થશે\nTeaser released of Hrithik Roshan's film Super 30's first romantic song Jugraafiya\nટીઝર / હ્રિતિક રોશનની ફિલ્મ ‘સુપર 30’ના પહેલા રોમેન્ટિક સોન્ગ ‘જુગરાફિયા’નું ટીઝર રિલીઝ, 14 જૂને સોન્ગ લોન્ચ થશે\nરોમેન્ટિક સોન્ગ ‘જુગરાફિયા’ હિન્દી અને બિહારી ભાષાના શબ્દોનું મિશ્રણ\nસોન્ગમાં હ્રિતિક રોશન સાથે તેની બેટર હાફના રોલમાં એક્ટ્રેસ મૃણાલ ઠાકુર જોવા મળશે\nબોલિવૂડ ડેસ્ક: હ્રિતિક રોશનની ફિલ્મ ‘સુપર 30’ના પહેલા રોમેન્ટિક સોન્ગ ‘જુગરાફિયા’નું ટીઝર તેણે પોતાના સોશિયલ મીડિયા પર શેર કર્યું છે. આ રોમેન્ટિક સોન્ગમાં હ્રિતિક રોશન સાથે તેની પ્રેમિકાના રોલમાં એક્ટ્રેસ મૃણાલ ઠાકુર જોવા મળશે. ફિલ્મનું આ પહેલું સોન્ગ 14 જૂને રિલીઝ થશે. આ રોમેન્ટિક સોન્ગને અમિત ભટાચાર્યે લખ્યું છે જેમાં હિન્દી અને બિહારી ભાષાના શબ્દોનું મિશ્રણ છે. મ્યુઝિક ડિરેક્ટર્સ ડ્યુઓ અજય-અતુલ આ ફિલ્મના કમ્પોઝર છે. અગાઉ તેમણે હ્રિતિક રોશનની ફિલ્મ ‘અગ્નિપથ’ માટે પણ મ્યુઝિક આપ્યું હતું. આ સોન્ગને ઉદિત નારાયણ અને શ્રેયા ઘોષાલે ગાયું છે.\nસિંગર ઉદિત નારાયણે જણાવ્યું કે, ‘હું આટલા સમયમાં આટલો બધો ઉત્સાહી ક્યારેય ન હતો. મારું છેલ્લું હિટ સોન્ગ સ્ટુડન્ટ ઓફ ધ યર ફિલ્મનું રાધા સોન્ગ હતું અને હું શ્યોર છું કે આ સોન્ગ તેનાથી પણ વધુ હિટ જશે.’ તેમણે જણાવ્યું કે, અજય-અતુલે આ સોન્ગની વર્ષ પહેલાં ચર્ચા કરી હતી. આ સોન્ગમાં ચોક્કસ બોલી છે જેના માટે તેમણે સ્ટુડિયોમાં અજય-અતુલ સાથે બેસીને સોન્ગ રેકોર્ડ કરતાં પહેલાં ઘણી પ્રેક્ટિસ કરી હતી જેથી તે યોગ્ય ઉચ્ચારણ કરી શકે.\nસોન્ગ વિશે વધુમાં તેમણે જણાવ્યું કે, ‘આ ગીતમાં વાર્તાલાપ છે જેમાં એક સોશિયલ મેસેજ છે. પૈસાથી ઉપર પ્રેમ, તે વિશે તેમાં વાત છે. ફિલ્મમાં હ્રિતિક ગરીબ છે છતાં તે તેની બેટર હાફને ખુશ રાખવામાં સફળ રહે છે.’\n‘સુપર 30’ ફિલ્મ\nઆ ફિલ્મ બાયોગ્રાફિકલ ડ્રામા છે. બિહારના ગરીબ કુટુંબમાં જન્મેલા આનંદ કુમારની આ સાચી સ્ટોરી છે જેનો રોલ હ્રિતિક નિભાવી રહ્યો છે. ફિલ્મની સ્ટારકાસ્ટમાં મૃણાલ ઠાકુર, અમિત સાધ, નંદિશ સંધુ , પંકજ ત્રિપાઠી અને આદિત્ય શ્રીવાસ્તવ પણ સામેલ છે. ફિલ્મ 12 જુલાઈએ રિલીઝ થવાની છે. ‘સુપર 30’ ફિલ્મને સાજીદ નડિયાદવાલા, ફેન્ટમ ફિલ્મ્સ અને રિલાયન્સ એન્ટરટેઇન્મેન્ટે પ્રોડ્યૂસ કરી છે. ફિલ્મના ડિરેક્ટર વિકાસ બહલ છે. હ્રિતિકની ‘HRX ફિલ્મ્સ’ કંપની અને રિલાયન્સ એન્ટરટેઇન્મેન્ટ આ ફિલ્મને પ્રેઝન્ટ કરી રહ્યું છે.


indian share market update stock market started withagain and sensex jumps 83 points | શૅર માર્કેટની શરૂઆત વધારા સાથે થઈ, સેન્સેક્સમાં 83 અંકનો ઉછાળો - business\nPublished: Jul 08, 2020, 09:43 IST | Gujarati Mid-day Online Correspondent | Dalal Street Mumbai\nઆજે શૅર માર્કેટની દિવસની શરૂઆત વધારા સાથે જોવા મળી રહી છે. આજના કારોબારી દિવસે ભારતીય બજારોમાં વધારા સાથે કારોબાર જોવા મળી રહ્યો છે.\nઆજે શૅર માર્કેટની દિવસની શરૂઆત વધારા સાથે જોવા મળી રહી છે. આજના કારોબારી દિવસે ભારતીય બજારોમાં વધારા સાથે કારોબાર જોવા મળી રહ્યો છે. નિફ્ટી 10800ની ઉપર છે જ્યારે સેન્સેક્સમાં 83 અંકોનો વધારો જોવા મળી રહ્યો છે. સેન્સેક્સ અને નિફ્ટી 0.2%ની મજબૂતીની સાથે કારોબાર કરી રહ્યા છે.\nજો કે મિડકેપ અને સ્મૉલકેપ શેરોમાં ખરીદારી દેખાઈ રહી છે. બીએસઈના મિડકેપ ઈન્ડેક્સ 0.49 ટકા વધ્યા છે, જ્યારે નિફ્ટીના મિડકેપ 100 ઈન્ડેક્સમાં 0.62% ટકાનો વધારો નોંધાયો છે. BSEના સ્મૉલકેપ ઈન્ડેક્સ 0.62%ની મજબૂતી દેખાઈ રહી છે.\nહાલમાં બીએસઈના 30 શેરો વાળા પ્રમુખ ઈન્ડેક્સ સેન્સેક્સ 83.03 અંક એટલે કે 0.23%ના વધારાની સાથે 36757.55 ના સ્તર પર કારોબાર કરી રહ્યા છે. જ્યારે એનએસઈના 50 શેરો વાળા પ્રમુખ ઈન્ડેક્સ નિફ્ટી 30.40 અંક એટલે કે 0.28%ની મજબૂતીની સાથે 10830.10 ના સ્તર પર કારોબાર કરી રહ્યા છે.\nબેન્કિંગ, પીએસયુ બેન્ક, પ્રાઇવેટ બેન્ક, રિયલ્ટી, ઑટો, ફાર્મા, એફએમસીજી અને મેટલ શેરોમાં 1.04-0.12% ની મજબૂતી જોવા મળી રહી છે. જ્યારે બેન્ક નિફ્ટી 0.53% વધારાની સાથે 22,747.95ના સ્તર પર કારોબાર કરી રહ્યા છે. જ્યારે આઈટી શેરોમાં દબાણ દેખાઈ રહ્યુ છે.\nબજારમાં કારોબારના આ સમય દરમ્યાન દિગ્ગજ શેરોમાં ઈન્ડસઈન્ડ બેન્ક, જેએસડબ્લ્યુ સ્ટીલ, એસબીઆઈ, સિપ્લા, ટાટા સ્ટીલ, બજાજ ઑટો, યુપીએલ અને હિંડાલ્કો 1.21-3.89% સુધી ઉછળા છે. જ્યારે દિગ્ગજ શેરોમાં ઈન્ફોસિસ, એચસીએલ ટેક, અલ્ટ્રાટેક સિમેન્ટ, અદાણી પોર્ટ્સ, મારૂતિ સુઝુકી, એક્સિસ બેન્ક અને બ્રિટાનિયા 0.46-1.59% ઘટ્યો છે.\nમિડકેપ શેરોમાં વરોક એન્જિનયર્સ, શ્રીરામ ટ્રાન્સફર, એમઆરપીએલ, સેલ અને એયુ સ્મૉલ ફાઈનાન્સ 4.99-4.26% સુધી વધ્યા છે. જો કે મિડકેપ શેરોમાં ફ્યુચર રિટેલ, આઈડીબીઆઈ બેન્ક, ક્યુમિન્સ, રેમ્કો સિમેન્ટ્સ અને આઈજીએલ 4.99-4.26% સુધી લપસ્યા છે.


ranveer singh learns the lessons of time management from deepika padukone | ટાઇમ મૅનેજમેન્ટના પાઠ દીપિકા પાદુકોણ પાસેથી લે છે રણવીર સિંહ - entertainment\nટાઇમ મૅનેજમેન્ટના પાઠ દીપિકા પાદુકોણ પાસેથી લે છે રણવીર સિંહ\nPublished: Oct 21, 2019, 14:40 IST | મુંબઈ\nઇફેક્ટિવ ટાઇમ મૅનેજમેન્ટની આવે તો હું મારી બ્યુટિફૂલ વાઇફનું અનુકરણ કરું છું. તે ખરેખર ટાઇમ મૅનેજમેન્ટની માસ્ટર છે. હું તેની પાસેથી ટિપ્સ લઉ છું અને એનું અનુકરણ કરીને સારુ પરિણામ મેળવાવાની કોશિશ કરું છું.\nમુંબઈ : (આઇ.એ.એન.એસ.) રણવીર સિંહ તેની વાઇફ દીપિકા પાદુકોણ પાસેથી ટાઇમ મૅનેજમેન્ટનાં પાઠ ભણે છે. દીપિકા પોતાની પર્સનલ અને પ્રોફેશનલ લાઇફમાં બૅલેન્સ જાળવી રાખવામાં માસ્ટર છે એવુ રણવીર સિંહનું કહેવું છે. આ વિશે વધુ જણાવતાં રણવીર સિંહે કહ્યું હતું કે ‘હું આજે ખૂબ જ વ્યસ્ત વ્યક્તિ છું અને મારી પાસે એ લક્ઝરી પણ છે કે મારે જે કરવું હોય એ કરી શકું છું. જોકે મારી વ્યસ્તતાનો હું કોઈને દોષ નથી આપતો કે નથી કોઈનાં પર કટાક્ષ કરતો. મને એ બધી વસ્તુઓ ગમે છે જે હું કરું છું અને મને મારુ કામ પણ ગમે છે. જોકે હું હવે બૅલેન્સ જાળવી રાખવા પર કામ કરી રહ્યો છું. વાત જ્યારે ઇફેક્ટિવ ટાઇમ મૅનેજમેન્ટની આવે તો હું મારી બ્યુટિફૂલ વાઇફનું અનુકરણ કરું છું. તે ખરેખર ટાઇમ મૅનેજમેન્ટની માસ્ટર છે. હું તેની પાસેથી ટિપ્સ લઉ છું અને એનું અનુકરણ કરીને સારુ પરિણામ મેળવાવાની કોશિશ કરું છું.’\nઆટલા વર્ષોમાં સમય સાથેનો સંબંધ કેવો રહ્યો છે એ વિશે પૂછવામાં આવતા રણવીરે કહ્યું હતું કે ‘મારી લાઇફના વિવિધ તબક્કામાં સમય સાથેનો મારો સંબંધ પણ અલગ-અલગ રહ્યો છે. ક્યારેક સમય અતિશય ધીમો ચાલે છે જે અસહનીય બની જાય છે. તો ક્યારેક એવો સમય પણ આવે છે જ્યારે હું જાણી જોઈને સમય બરબાદ કરું છું. જોકે એ મને સારુ પણ લાગે છે.’\nતેનાં મતે લક્ઝરી એટલે શું? એનો જવાબ આપતા રણવીરે કહ્યું હતું કે ‘મારા મતે લક્ઝરી એટલે એક દિવસની રજા. હું એનો ખરેખર ઉપયોગ કરીશ. મારી પાસે જો આવતીકાલનો દિવસ હોય જેને હું મારી વાઇફ સાથે પસાર કરવા માગીશ. મને તેની સાથે ક્વૉલિટી ટાઇમ પસાર કરવો છે. એથી મારા માટે સમયની લક્ઝરી હોવી એ જ મારા માટે ખરી લક્ઝરી છે.’\nranveer singhdeepika padukonebollywoodbollywood gossipsbollywood newsbollywood events


ચૈત્રી પૂનમનું છે ખાસ મહત્વ, આ ઉપાય કરવાથી અજાણતા થયેલા તમામ પાપ થશે નષ્ટ - mojilomanas.in\nચૈત્રી પૂનમનું છે ખાસ મહત્વ, આ ઉપાય કરવાથી અજાણતા થયેલા તમામ પાપ થશે નષ્ટ\nApril 22, 2021 AdminLeaveaComment on ચૈત્રી પૂનમનું છે ખાસ મહત્વ, આ ઉપાય કરવાથી અજાણતા થયેલા તમામ પાપ થશે નષ્ટ\nવિશ્વની મોટાભાગની સંસ્કૃતિમાં જીવનની રોજિંદી ઘટમાળમાં અમુક ગૂઢ બાબતોને સહજતાથી વણી લેવામાં આવી છે. આ વાત ભારતીય સંસ્કૃતિને વધુ સચોટ રીતે લાગુ પડે છે. તેના માટે જો વિશેષ ચિંતન અને મનન કરવામાં આવે તો ઘણાં રહસ્યો સાંપડે છે.\nઆપણા વ્યવહારમાં દરરોજ ડગલે ને પગલે આપણે તિથિ- વાર- તારીખનો ઉલ્લેખ કરીએ છીએ. આ પ્રત્યેક તિથિ એટલે અંતરીક્ષમાં ભ્રમણ કરતાં સૂર્ય અને ચંદ્રનું એકબીજા વચ્ચેનું અંશાત્મક અંતર છે. ચૈત્રી પૂનમનો દિવસ પણ એક પ્રબળ જ્યોતિષ સંયોગ છે. જન્મકુંડળીમાં બાર સ્થાન વચ્ચે મહત્ત્વનો ત્રિકોણયોગ બને છે. એમ ચાંદ્ર વર્ષના બાર મહિના વચ્ચે પણ મહત્ત્વનો ત્રિકોણ બને છે.\nતા. ૨૭-૦૪-૨૦૨૧ ને મંગળવારના દિવસે ચૈત્ર સુદ પૂનમ (ચૈત્રી પૂર્ણિમા)નો મહત્ત્વનો દિવસ છે. આ દિવસ ઘણી બધી વિશિષ્ટતા ધરાવે છે. જોકે વ્રતની પૂનમ તા.૨૬ એપ્રિલ ને સોમવારે છે.\n(૧) ચૈત્રી પૂનમ એટલે હનુમાન જયંતી.\n(૨) ઉત્તર ગુજરાતમાં કર્કવૃત્ત પર આવેલી શક્તિપીઠ બહુચરાજી ખાતે વિશેષ પ્રકારનું પૂજન- અર્ચન અને ચૈત્રી પૂનમનો મેળો વર્ષોથી યોજાય છે.\n(૩) જૈન ધર્મમાં મહત્ત્વની મનાતી સિદ્ધાચલજીની યાત્રા તથા જૈન આયંબિલ ઓળીની સમાપ્તિ.\n(૪) ભારતભરમાં કાર્તિક સ્નાન, માઘ સ્નાન અને વૈશાખ સ્નાન ઉત્તર ભારતીય માસ મુજબ એક માસ સુધી હોય છે. ઉત્તર ભારતમાં ર્પૌિણમાન્ત પ્રથા છે. આથી ચૈત્રી પૂનમને દિવસે પવિત્ર વૈશાખ સ્નાન વ્રતનો આરંભ થાય છે.\n(૫) વસંતસંપાત દિન – ૨૧ માર્ચ પછીની પૂનમે કે તે પછીના રવિવારનો દિવસ એટલે ખ્રિસ્તી ધર્મમાં ઇસ્ટર સન્ડે. આ ઇસ્ટરનો દિવસ ખ્રિસ્તી તહેવારોના નિર્ણયમાં મહત્ત્વનો દિવસ ગણાય છે.\nઆપણા ચાંદ્ર વર્ષના બાર મહિના કારતક, માગશર, વગેરેમાં બીજા- છઠ્ઠા અને દસમા માસ (માગશર- ચૈત્ર અને શ્રાવણ માસ) થકી એક મહત્ત્વનો ત્રિકોણ રચાય છે. તેથી જ્યોતિષ અને ધર્મશાસ્ત્રમાં માગશર માસની પૂનમ દત્ત જયંતી. ચૈત્ર માસની પૂનમ હનુમાન જયંતી. શ્રાવણ માસની પૂનમ એટલે બળેવ, રક્ષાબંધન.\nઆમ ચૈત્રી પૂનમનો દિવસ આરોગ્ય, જ્યોતિષ, અધ્યાત્મ અને વૈદકની દૃષ્ટિએ ભારતીય સંસ્કૃતિમાં અનોખું સ્થાન ધરાવે છે તેની જાણકારી બહુ ઓછા લોકોને છે. ભગવાન સૂર્યનારાયણે તા.૧૪મી એપ્રિલના રોજ નિરયન મેષ રાશિમાં પ્રવેશ કર્યો છે. તા. ૧૪મી મે સુધી એક માસ દરમિયાન પોતાની આ ઉચ્ચ રાશિમાં રહેશે. બારેય રાશિના જાતકો માટે આ ઉચ્ચ રાશિમાં રહેલા સૂર્યની અસરો વધુ મહત્ત્વની અને નિર્ણાયક બની રહે છે. ચૈત્રી પૂનમના દિવસે બારેય રાશિવાળી વ્યક્તિઓએ શું કરવું જોઈએ?\n(૧) મેષ રાશિના જાતકોએ મંગળના મંત્ર તથા સૂર્યના મંત્રની એક એક માળા કરવી. જેથી આરોગ્ય બાબતે અનુકૂળતા રહે. બઢતી-બદલીમાં હકારાત્મક અસરો અનુભવાય.\n(૨) વૃષભ રાશિના જાતકોએ શુક્રના મંત્ર તથા સૂર્યના મંત્રની એક એક માળા કરવી. જેથી આર્થિક પ્રતિકૂળતામાં ઘટાડો થાય. વાદવિવાદથી દૂર રખાવે.\n(૩) મિથુન રાશિવાળાએ બુધના મંત્ર તથા સૂર્યના મંત્રની એક એક માળા કરવી, જેથી મૈત્રી ભાગીદારીમાં અનુકૂળતા જણાય.\n(૪) કર્ક રાશિવાળા જાતકોએ ચંદ્રના મંત્ર તથા સૂર્યના મંત્રની એક એક માળા કરવી, આમ કરવાથી વ્યવસાયલક્ષી અવરોધ હળવા બને.\n(૫) સિંહ રાશિવાળાએ સૂર્યના મંત્રની બે માળા કરવી, જેથી ભાગ્યોદય તેમજ પ્રગતિ અંગેના પ્રશ્નોમાં અનુકૂળતા વધે. પ્રગતિ જણાય.\n(૬) કન્યા રાશિવાળા જાતકોએ બુધના મંત્ર તથા સૂર્યના મંત્રની એક એક માળા કરવી, જેથી આરોગ્ય અંગેની તકલીફેમાં સુધારો જણાય.\n(૭) તુલા રાશિવાળાએ શુક્રના મંત્ર તથા સૂર્યના મંત્રની એક એક માળા કરવી, જેથી પરિવાર તથા આજીવિકા બાબતે અવરોધ હળવા બની શકે છે.\n(૮) વૃશ્ચિક રાશિના જાતકોએ મંગળના મંત્ર તથા સૂર્યના મંત્રની એક એક માળા કરવી, જેથી સ્પર્ધાત્મક બાબતે સફ્ળતા મળે. અભ્યાસમાં પ્રગતિ અનુભવાય.\n(૯) ધનુ રાશિવાળાએ ગુરુના મંત્ર તથા સૂર્યના મંત્રની એક એક માળા કરવી, જેથી સંતાન તથા વિદ્યાભ્યાસ અંગે હકારાત્મક અસરો અનુભવાય. કાર્યક્ષેત્રના અવરોધ દૂર થાય.\n(૧૦) મકર રાશિવાળાએ શનિના મંત્ર તથા સૂર્યના મંત્રની એક એક માળા કરવી જોઇએ, જેથી સ્થાવર જંગમ સંપત્તિ બાબતે રાહત જણાય. પરદેશથી લાભ કરાવી શકે છે.\n(૧૧) કુંભ રાશિવાળાએ શનિના મંત્ર તથા સૂર્યના મંત્રની એક એક માળા કરવી જોઇએ, જેથી પ્રગતિમાં અનુકૂળતા જણાય. મહેનતનું ફ્ળ મળે. આર્થિક ભીડમાં રાહત રહે.\n(૧૨) મીન રાશિવાળાએ ગુરુના મંત્ર તથા સૂર્યના મંત્રની એક એક માળા કરવી, જેથી આર્થિક ભીડમાં રાહત અનુભવાય.\nચૈત્રી પૂનમના દિવસે સાત્ત્વિક પ્રયોગોઃ\n(૧) આ દિવસે ઉપર સૂચવેલા મંત્રો થઇ શકે તેમ ન હોય તો વહેલી સવારે સ્નાન કરી પવિત્ર સ્થળે શાંતિથી કુળદેવી માતાજી કે ઇષ્ટદેવતાના મંત્રો યથાશક્તિ કરી શકાય. સાંજે પૂર્ણ ચંદ્રનાં દર્શન કરવાં જોઇએ. શુદ્ધ-સાત્ત્વિક ભોજન કરવું. ફ્ળાહારથી ઉપવાસ થાય તો ઉત્તમ ગણાય.\n(૨) આ દિવસે પોતાના ગામમાં કે દાદા-પરદાદાના ગામમાં (વતનમાં) જળાશયના વિકાસ, મરામત કે લોકોને ઉપયોગી અન્ય સેવાકીય પ્રવૃત્તિમાં યથાયોગ્ય યોગદાન આપવું જોઇએ.\nમારી કોલેજની એક ફ્રેન્ડ મને મળવા બોલાવે છે અને કહે છે કે આપણે ફરવા જઈશું\nમારા ઘરે આવતી કામવાળી મારા પતિ જોડે બેડરૂમમાં આરામથી સૂતી હતી અને મારા પતિ તેના હોઠ પર હોઠ રાખીને…


સ્વદેશી કોવેક્સિન અને કોવીશીલ્ડને મંજૂરી, PM મોદીએ કહ્યું - દરેક ભારતીય માટે ગર્વની વાત | Livegujaratnews.com\nસ્વદેશી કોવેક્સિન અને કોવીશીલ્ડને મંજૂરી, PM મોદીએ કહ્યું – દરેક ભારતીય માટે ગર્વની વાત\nકોરોના વેક્સિન અંગે અત્યાર સુધીના સૌથી મહત્વના સમાચાર સામે આવ્યા છે. ડ્રગ્સ કંટ્રોલર જનરલ ઓફ ઈન્ડિયાએ ભારત બાયોટેકની કોવેક્સિન અને સીરમ ઈન્સ્ટિટ્યૂટની કોવીશીલ્ડને ઈમર્જન્સી યુઝ માટે મંજૂરી આપી દીધી છે. સાથે જ ઝાયડસ કેડિલા હેલ્થકેરની જાયકોવ-ડીને ફેઝ-3 ટ્રાયલની મંજૂરી આપવામાં આવી છે.\nશું છે ઈમરજન્સી યુઝ?\nDCGI દ્વારા ભારત બાયોટેકની કોવેક્સિન અને સીરમ ઈન્સ્ટિટ્યૂટની કોવીશીલ્ડને ઈમર્જન્સી યુઝ માટે મંજૂરી આપી દીધી છે. શું છે આ ઈમરજન્સી યુઝ.? આ પ્રશ્ન ઘણા લોકોને થઈ રહ્યો છે. ઈમરજન્સી યુઝ અંતરગત સૌ પ્રથમ હરોળના હેલ્થ વર્કરોને આ રસી આપવામાં આવશે, ત્યાર બાદ જે લોકો એક કરતાં વધારે બીમારીથી પીડિત છે અને તેઓને કોરોના સંક્રમણ થી બચાવવા માટે આ રસી આપવામાં આવશે. તદુપરાંત DCGIએ કહ્યું કે વેક્સિન 110% સુરક્ષિત છે, અમુક સાઈડ ઈફેક્ટ જેવા કે હળવો તાવ, દુખાવો અને એલર્જી દરેક વેક્સિનમાં સામાન્ય હોય છે, પણ આ બે વેક્સિન 110% સુરક્ષિત છે. વેક્સિનથી નપુંસક થવા જેવી વાતો માત્ર અફવા છે.\nWHOએ કહ્યું- કોરોના વિરુદ્ધ લડાઈ મજબૂત થશેવિશ્વ સ્વાસ્થ્ય સંગઠને વેક્સિનની મંજૂરીના નિર્ણયનું સ્વાગત કર્યું છે. WHO સાઉથ-ઈસ્ટ એશિયાના રિજનલ ડાયરેક્ટર ડો. પૂનમ ક્ષેત્રપાલ સિંહે કહ્યું કે, ભારતના આ નિર્ણયથી સાઉથ ઈસ્ટ એશિયામાં મહામારી વિરુદ્ધ લડાઈ મજબૂત થશે.\nવડાપ્રધાન મોદીએ કહ્યું- દરેક ભારતીય માટે ગર્વની વાત\nએકસાથે બે સ્વદેશી રસી ને મંજૂરી તે દરેક ભારતીય માટે ગર્વની વાત છે,આ આપણા વૈજ્ઞાનિકોની આત્મનિર્ભર ભારતના સપનાને પૂર્ણ કરવાની ઉત્સુકતા દર્શાવે છે.\nકોરોના માટે બનેલી સબ્જેક્ટ એક્સપર્ટ કમિટિએ શનિવારે ભારત બાયોટેકની કોવેક્સિનને ઈમર્જન્સી ઉપયોગીની શરતો સાથે મંજૂરી આપવાની ભલામણ કરી હતી. આ પહેલા શુક્રવારે સિરમ ઈન્સ્ટીટ્યૂટની કોવીશીલ્ડને પણ આ પ્રકારની મંજૂરી આપવાની ભલામણ કરાઈ હતી. જો આજે બન્ને કાં પછી બન્નેમાંથી કોઈ એકને પણ DCGI તરફથી મંજૂરી મળી જશે તો આશા વ્યક્ત કરવામાં આવ રહી છે કે આ સપ્તાહથી વેક્સિનેશન ડ્રાઈવ પણ શરૂ થઈ શકે છે. તૈયારીઓની ચકાસણી કરવા માટે આખા દેશમાં વેક્સિનેશન ડ્રાય રન પણ શરૂ થઈ ચૂક્યાં છે.


આમેબિઅસિસ - આરોગ્ય.કૉમ - ગુજરાતી\nમુખ્ય પાનુ અવસ્થા અને બિમારી આમેબિઅસિસ\nએમીબીઈએસીસ એક પરોપજીવી પ્રાણી Entamoeba histolytica થી થતો ચેપ છે. આ અન્નનળીના નીચેનો ભાગનો રોગ, પેટની હળવી અસ્વસ્થતા, જુલાબ,ગંભીર મરડો વગેરેથી થાય છે. વધારાનો અન્નનળીના નીચેનો ભાગ Amoebiasis ના પિત્તાશય (પિત્તાશય પરૂથી ભરાય છે) ફેફસુ, મગજ, બરોળ, ચામડી વગેરેનો સમાવેશ છે\nમાનવીના આંતરડાના પ્રેદેશમાં Amebiasis એક સાધારણ રોગ છે. તેનો આખા જગતમાં ફેલાવો છે. ચીન, દક્ષિણ પુર્વ અને પશ્ચિમ એશિયા અને લેટીન અમેરીકા ખાસ કરીને મેક્સીકોમાં ગંભીર સ્વાસ્થયનો સવાલ છે\nભારતની ૧૫% વસ્તીને Amebiasis મોટે ભાગે અસર કરે છે એમ મનાય છે\nAmebiasis નુ પ્રસરણ\nWater born infection\nAmebiasis કોઇ પણ ઉમરમાં કદાચ થાય છે. ત્યાં લૈંગિકતાનો અથવા જાતનો ભેદ આ રોગની ઘટનામાં નથી. Amebiasis વારંવાર થતો ઘરગુથી ચેપ છે. જ્યારે કુંટુંબના એક સભ્યને તેનો ચેપ લાગે છે ત્યારે બીજાઓને પણ તે ચેપ લાગે છે.\nઆબોહવા કરતા Amebiasis એક સામાજીક - આર્થિક પદનો અસ્વચ્છ આરોગ્ય સંબધિત રોગ છે\nAmebiasis માટે પ્રસારણ કરવાની પ્રચલિત પ્રથા\nમોઢાના ભાવનો માર્ગ\nઆ કદાચ સહેલાઈથી દુષિત પાણી લેવાથી અથવા ખોરાક લેવાથી થાય છે. પાણીથી થતો વ્યાપક રોગચાળો કદાચ ભારે દુષિત પીવાના પાણીથી થાય છે. વનસ્પતી, ખાસ કરીને કાચી ખવાય છે. ખેતરોમાં જે ગટરના દોષિત પાણીથી સિંચન થાય છે, જે સહેલાઈથી આ રોગને પહોચાડે છે\nમોઢેથી ગુદા વડે લેવાથી પણ ખબર પડે છે, ખાસ કરીને સમલિંગકામી પુરૂષોમાં\nજેવા કે માંખી, વાંદા અને ઉંદર તેના શરીરમાં પ્રવાહી સ્ત્રાવ અને દુષિત પાણીને લઈ જવા માટે સમર્થ છે\nAmebiasis ના લક્ષણો દેખાવા માંડે તે પહેલાનો સમય\nલગભગ ૨ થી ૪ અઠવાડીયા અથવા વધારે.\n• આમેબિઅસિસ્ના લક્ષણો અને રોકાણ\n• રોગનુ નિદાન કરવુ અને ની સારવાર કરવી


મોદી સરકાર દેશભરમાં લગાવશે દવાનું એટીએમ | Modi Government New Scheme Soon Install Medicine ATM Across The Country - Gujarati Oneindia\n| Updated: Wednesday, January 16, 2019, 16:47 [IST]\nએટીએમમાંથી પૈસા નીકળતા તો તમે બધાએ જોયા છે. પરંતુ શું તમે ક્યારેય એટીએમમાંથી દવા નીકળતી જોઈ છે? જી હા, ટૂંક સમયમાં તમે એટીએમ માંથી પૈસા સાથે સાથે દવા પણ કાઢી શકશો. હકીકતમાં, સરકાર દરેક જીલ્લામાં એટીએમ મૂકવાની વિચારણા કરી રહી છે જેનાથી તમે ફ્રી માં દવા કાઢી શકશો.\nઆંધ્રપ્રદેશમાં 15 સ્થળોએ દવા વાળા એટીએમ\nજણાવી દઈએ કે આ પ્રકારના એટીએમ આંધ્રપ્રદેશમાં પ્રયોગ માટે લાવવામાં આવ્યા છે. આંધ્રમાં સફળ ઉપયોગ પછી દેશભરમાં આ યોજનાના અમલીકરણની તૈયારી છે. આંધ્રપ્રદેશમાં 15 સ્થળોએ દવા વાળા એટીએમ મુકવામાં આવ્યા છે. આ પ્રયોગ દ્વારા ઉત્સાહિત થઈને કેન્દ્ર સરકાર હવે દવા વાળા એટીએમ લગાવવા માટે વિચાર કરી રહી છે. આ એટીએમનું પૂરું નામ એની ટાઈમ મેડિસિન જેમાં બ્રાન્ડેડ અને જેનરિક દવાઓ ઉપલબ્ધ હશે.\n300 થી વધુ જરૂરી દવાઓ\nએની ટાઈમ મેડિસિનથી માત્ર ગોળીઓ જ નહીં પરંતુ સિરપ પણ કાઢી શકાશે. રાષ્ટ્રીય યાદીની આવશ્યક દવાઓની સૂચિમાં ઉપલબ્ધ ઘણી દવાઓ આ એટીએમમાં હશે. જણાવી દઈએ કે સામાન્ય રોગો માટેની બધી જ જરૂરી દવાઓ રાષ્ટ્રીય યાદીની આવશ્યક દવાઓની સૂચિમાં હાજર છે. આમાં 300 થી વધુ આવશ્યક દવાઓ છે.\nપ્રથમ તબક્કામાં આરોગ્ય કેન્દ્રો, ગ્રામીણ વિસ્તારોમાં લાગશે એટીએમ\nડૉક્ટરના પ્રિસ્ક્રિપ્શનને એટીએમ સ્કેન કર્યા પછી જ દવા આપશે. એટલું જ નહીં આ એટીએમ પરથી દવાઓ ફોન કૉલ્સ દ્વારા પણ લઈ શકાશે. આ માટે દર્દી દૂર રહીને ડૉક્ટર ને તકલીફ કહેશે.\nડૉક્ટર દવા લખશે અને એટીએમ કિઓસ્ક પર આદેશ મોકલશે અને આદેશ પ્રાપ્ત થતા જ એટીએમ મશીન માંથી દવા નીકળશે. એટીએમની ખરીદી માટે નેશનલ રૂરલ હેલ્થ મિશનના પૈસાનો ઉપયોગ કરવામાં આવશે. આ એટીએમ પ્રથમ તબક્કામાં પ્રાથમિક સ્વાસ્થ્ય કેન્દ્રો, ગ્રામીણ વિસ્તારોમાં શરુ થશે.\nmedicine modi sarkar atm pm modi મોદી સરકાર દવા એટીએમ\nModi Government New Scheme Soon Install Medicine ATM Across The Country


દિલ્હીની ઘટનાઓ હજુ ચર્ચાના ચાકડે છે ને આંદોલન વેરવિખેર | Avadhtimes\nHome તંત્રી લેખ દિલ્હીની ઘટનાઓ હજુ ચર્ચાના ચાકડે છે ને આંદોલન વેરવિખેર\nદિલ્હીની ઘટનાઓ હજુ ચર્ચાના ચાકડે છે ને આંદોલન વેરવિખેર\nદિલ્હીમાં પ્રજાસત્તાક દિને નિકળેલી ખેડૂતોની ટ્રેક્ટર રેલી ધારણા પ્રમાણે જ હિંસક બની ગઈ ને આખી દુનિયામાં આપણી આબરૂનો ધજાગરો થઈ ગયો. દિલ્હી પોલીસે ભારે ખેંચતાણ પછી ખેડૂતોને ત્રણ રૂટ પર રેલી કાઢવા માટે મંજૂરી આપેલી પણ દિલ્હીમાં ઘૂસવા સામે મનાઈ ફરમાવેલી. સાથે સાથે ખેડૂતોની રેલી અહિંસક ને શાંતિપૂર્ણ રહે એ માટે જાતજાતનાં નિયંત્રણો પણ લાદી દીધેલાં. દિલ્હી પોલીસે આગલા દિવસે પ્રેસ કોન્ફરન્સ કરીને મોટા ઉપાડે ખેડૂતોએ આ નહીં કરવાનું ને તે નહીં કરવાનું એવું લાંબુલચક લિસ્ટ બહાર પાડેલું. ખેડૂતો આ લિસ્ટને નહીં પણ દિલ્હી પોલીસને પણ ઘોળીને પી ગયા ને દિલ્હીવાસીઓના જીવ ઊંચા થઈ જાય એવો ખેલ કરી નાંખ્યો. પરંતુ એને કારણે કિસાનોનું આંદોલન વેરવિખેર થઈ ગયું છે.\nપ્રજાસત્તાક દિનની સવારે ખેડૂતોએ માત્ર સમય કરતાં વહેલી ટ્રેક્ટર રેલી જ ન શરૂ કરી દીધી પણ નક્કી કરેલા રૂટ બદલીને નિયમોની પણ ઐસીતૈસી કરી નાંખી. પોલીસે તો ખેડૂતોને દિલ્હીમાં ઘૂસવાની મંજૂરી જ નહોતી આપી ત્યારે લાલ કિલ્લા સુધી જવાનો તો સવાલ જ પેદા નહોતો થતો. જો કે ખેડૂતોનું ટોળું છેક લાલ કિલ્લા સુધી પહોંચી ગયું ને લાલ કિલ્લા પર ઝંડો પણ ફરકાવી દીધો. જેણે પણ રસ્તો રોકવાની કોશિશ કરી એ બધાંના ભુક્કા પણ બોલાવી દીધા. ખેડૂતો પોલીસો સાથે પણ ઠેર ઠેર બાખડ્યા ને ઘણા પોલીસોની ધોલાઈ પણ કરી. પોલીસે ખેડૂતોને દિલ્હીમાં ઘૂસતા રોકવા માટે રોડ પર આડી બસો મૂકેલી તેમને પણ ઉથલાવી દીધી ને ટ્રેક્ટર્સથી બેરિકેડ્સના ભુક્કા બોલાવી દેવાયા. એક-બે ઠેકાણે તો આગળ વધતાં ટ્રેક્ટર્સને રોકવાની કોશિશ કરનારા પોલીસો પાછળ ટ્રેક્ટર્સ દોડાવીને તેમની હાલત ખરાબ કરી નાંખી.\nઆ તાયફા પછી હવે દોષારોપણ શરૂ થયું છે. પોલીસ ખેડૂતો પર દોષનો ટોપલો ઢોળી રહી છે ને ખેડૂતો ભાજપના નેતાના ઈશારે રમખાણો કરાયાં એવી વાત કરીને છૂટી પડ્યા છે. દીપ સિદ્ધુ નામનો પંજાબી એક્ટર ખેડૂતોનાં આંદોલનમાં પહેલેથી સક્રિય છે. લાલ કિલ્લા પર ઝંડો ફરકાવનારાંની આગેવાની પણ સિદ્ધુએ લીધેલી તેથી ખેડૂત આગેવાનો સિદ્ધુને માથે દોષનો ટોપલો ઢોળીને પોતે હાથ ખંખેરીને ઊભા થઈ ગયા છે. અભિનેતામાંથી રાજકારણી બનેલો સન્ની દેઓલ ભાજપની ટિકિટ પરથી પંજાબમાંથી લોકસભાની ચૂંટણી લડેલો ત્યારે સિદ્ધુ તેનો પ્રચાર કરતો હતો ને તેનો કેમ્પેઈન મેનેજર હતો.\nઆ કારણે બે ને બે ચાર એવુ સીધું ગણિત માંડીને સિદ્ધુએ કર્યું એ ભાજપના ઈશારે કરાયું એવા આક્ષેપો પણ શરૂ થઈ ગયા છે જે ખોટા છે. સિદ્ધુ ભાજપનો કાર્યકર છે તેથી ભાજપના ઈશારે ખેડૂત આંદોલનને બદનામ કરવા આ કારસો કર્યો એવા આક્ષેપો થઈ રહ્યા છે એ પણ એક પ્રકારના ગપ્પા છે. બાકી હતું તે ભાજપની નેતાગીરીથી બળેલા રાજ્યસભા સાંસદ સુબ્રમણ્યમ સ્વામીએ પ્રાઈમ મિનિસ્ટર્સ (પીએમઓ)ની નજીકના એક ભાજપના નેતાએ લાલ કિલ્લા વિસ્તારમાં ઉશ્કેરણી કરીને તોફાન કરાવ્યાં હોવાનો મમરો મૂકી દીધો છે. તોફાનો ખેડૂતોએ કર્યા અને આખા દેશે જોયા એમાં ભાજપને બદનામ કરવાનો કોઈ અર્થ નથી.\nસ્વામીનું કહેવું છે કે, આ વાતોના કારણે ભાજપના ઈશારે ખેડૂત આંદોલનને તોડવા માટે તોફાન થયાં એવી વાતો ચાલી રહી છે. ખેડૂત સંગઠનોએ સિદ્ધુ પર દોષનો ટોપલો ઢોળીને હાથ ખંખેરી નાંખ્યા તો પોલીસ ખેડૂત સંગઠનોને દોષિત ગણાવીને હાથ ખંખેરીને ઊભી થઈ ગઈ છે. ખેડૂત સંગઠનોએ રેલીની શરતોનો ભંગ કરીને તોફાન કર્યાં તેમાં દોઢસો કરતાં વધારે પોલીસ ઘાયલ થયા એવો આક્ષેપ પોલીસે કર્યો છે. આ વાત ગંભીર છે. આ વાતોમાં સાચું શું ને ખોટું શું એ આપણને ખબર નથી પણ આ તોફાનોએ આપણી ઈજ્જતનો કચરો કરી નાંખ્યો છે તેમાં શંકા નથી. હજુ દસ દિવસ પહેલાં જ અમેરિકાની રાજધાની વોશિંગ્ટન ડીસીમાં તોફાન થયેલાં. જો બાઈડનને અમેરિકાના પ્રેસિડેન્ટ બનતા રોકવા માટે સાવ હલકાઈ પર ઊતરેલા ડોનલ્ડ ટ્રમ્પે પોતાના સમર્થકોને અમેરિકાની સંસદમાં ઘૂસાડીને તોફાન કરાવી દીધેલાં.\nચાર કલાક સુધી તોફાનીઓએ અમેરિકાની સંસદને બાનમાં લઈ લીધી હતી ને પોલીસે માંડ માંડ તેમને બહાર કાઢ્યા હતા. આ તોફાનોમાં ચાર લોકોનાં મોત થયેલાં ને કેટલાયનાં માથાં ને હાથ-પગ તૂટેલા. આ તોફાનોના કારણે આખી દુનિયામાં અમેરિકા અને એના ટ્રમ્પ તરફ તિરસ્કાર વ્યાપી ગયેલો. દુનિયામાં સૌથી વધારે ડેમોક્રેટિક ગણાતા અમેરિકનો પણ ઉશ્કેરાટમાં આવીને લોકશાહીની ઐસીતૈસી કરી નાંખતાં ખચકાતા નથી એવી ટીકાઓનો મારો ચાલેલો. એ વખતે આપણે ત્યાં સોશિયલ મીડિયા પર ચોવટ કરવામાં શૂરાઓએ અમેરિકાની માથે માછલાં ધોવામાં કોઈ કસર નહોતી છોડી.\nપ્રજાસત્તાક દિને દિલ્હીમાં થયેલી હિંસા અમેરિકાની હિંસા જેવી જ છે ને તેમાં પણ લોકશાહીના ધજાગરા ઉડાવી દેવાયા છે. કાયદો અને વ્યવસ્થાની ઐસીતૈસી કરીને રીતસરની લુખ્ખાગીરીનું પ્રદર્શન થયું ને બધા ચૂપ છે. આ શરમજનક ઘટનાની જવાબદારી લેવા તો કોઈ તૈયાર નથી જ પણ આ ઘટના માટે જવાબદારો સામે પગલાં લેતાં પણ સરકાર હજુ વિચારે છે. ખેડૂત સંગઠનોએ શાંતિપૂર્ણ રીતે રેલી કાઢવાની ખાતરી આપેલી પણ રેલી શાંતિપૂર્ણ ન રહી પછી જવાબદારી સ્વીકારવાના બદલે એ લોકો દોષારોપણ કરીને છટકી ગયા છે. પોલીસે ઢગલાબંધ એફઆઈઆર નોંધી છે ને ખેડૂત સંગઠનોને જવાબદાર ગણાવતાં નિવેદનો પણ ફટકાર્યાં છે પણ હજુ સુધી કોઈની ધરપકડ કરી નથી. ચાલીસ જેટલા ખેડૂત આગેવાનો સામે ફરિયાદ નોંધીને પોલીસે પોતાની ફરજ પૂરી કરીને સંતોષ માન્યો છે, તેનાથી આગળ કશું નહીં. તોફાન કરનારાં સામે પગલાં લેવાશે કે નહીં એ વિશે પોલીસ સાવ ચૂપ છે.\nદિલ્હીમાં જે કંઈ બન્યું એ કાયદેસરનું તો છે નહીં. ખેડૂતો શાંતિપૂર્ણ રીતે દેખાવો કરતા હતા ત્યાં સુધી બરાબર હતું ને હજુય શાંતિપૂર્ણ રીતે દેખાવો કરે તો બરાબર જ છે પણ પ્રજાસત્તાક દિને જે કંઈ થયું એ કાયદેસર નથી જ. સરકાર હજુ તેની સામે સાવ ચૂપ છે ને એક હરફ સુધ્ધાં ઉચ્ચાર્યો નથી. આપણે અમેરિકાની ચિંતા કરીએ છીએ ને ત્યાં થતી હિંસાથી દુ:ખી થઈ જઈએ છીએ ને અહીં ઘરઆંગણે થતી હિંસા સામે બોલવાનું જ નહીં એ કેવું ?\nઆપણે કેવા પ્રકારની લોકશાહીમાં ને કેવા સિદ્ધાંતો સાથે જીવીએ છીએ તેનો આ ઘટનાક્રમ પુરાવો છે. ખેડૂતો એમ માને છે કે તેમની પાસે સંગઠનની તાકાત છે તેથી એ લોકો ગમે તે કરી શકે.\nલોકશાહીના અધિકારોની વાત કરીને એ લોકો હિંસા પર ઊતરે તો પણ કોઈ કશું નહીં કરી શકે એવી તેમની માન્યતા છે. સરકારની જવાબદારી હિંસાને રોકવાની જાનમાલનું રક્ષણ કરવાની છે પણ એ જવાબદારી સરકાર અસરકારક રીતે નિભાવતી નથી. હિંસાએ ચડેલા ખેડૂતો પર બળપ્રયોગ કરીશું તો આપણી છાપ સાવ ખેડૂત વિરોધી થઈ જશે ને તેની અસર મતબેંક પર પડશે એ વિચારે સત્તામાં બેઠેલા લોકો હિંસાનો તમાશો ચૂપચાપ જોયા કરે છે. દિલ્હીમાં જે કંઈ બન્યું એ રીતસરની ટોળાશાહી છે. આ ટોળું કાલે બેફામ બનીને ગમે તેવો ઉત્પાત મચાવી શકે ને ગમે તે કરી શકે. આ ટોળાશાહીને રોકવાની જવાબદારી લેવા કોઈ તૈયાર નથી તેના પરથી જ સ્પષ્ટ છે કે, આપણે સાવ રામભરોસે જીવી રહ્યા છીએ.


Hritik Roshan : Mohenjo Daro News Online\nમોહેંજો દડો ૩૦૦ ઓડીશનની વણઝાર\nકચ્છ જીલ્લા સાથે ફિલ્મ દિગ્દર્શક આશુતોષ ગોવારીકરને જબરી આત્મિયતા છે. આશુતોષની દિગ્દર્શિત પ્રથમ ફિલ્મ "લગાન"નું સંપૂર્ણ શૂટ કચ્છ -ભુજમાં કરવામાં આવ્યું હતું. આશુતોષનું પણ માનવું છે કે ભુજ તેમની ફેવરીટ પ્લેસ છે. જ્યાં એમને શૂટ કરવું ગમતું હોય છે. કચ્છના મહારાવ અને ભુજના રાજવી પ્રાગમલજીના શહેર ભુજમાં શૂટ કરવું આશુતોષ ગોવારીકરને કાયમ પસંદ પડતું હોય છે. તેમના મતે ભુજ અને કચ્છમાં સિક્વન્સને રીલેટેડ લોકેશન મળતા હોવાથી અહી પ્રથમ પ્રેફરન્સ આપવામાં આવે છે.\nઆગામી પ્રદર્શિત થનારી ફિલ્મ "મોહેંજો દરો"નું પણ શૂટ ભુજ અને આસપાસના અંતરિયાળ વિસ્તારમાં કરવામાં આવ્યું છે. આશુતોષ ગોવારીકરે "લગાન" માટે ભુજોડી , નખત્રાણા સહીત માંડવીના પેલેસમાં પણ શૂટ કર્યું હતું.\nનિર્માતા નિર્દેશક આશુતોષ ગોવારીકરના મહત્વપૂર્ણ અને અતિભવ્ય બજેટના ફિલ્મ પ્રોજેક્ટ "મોહેંજો દરો" આગામી ૧૨ ઓગસ્ટે સમગ્ર ભારત અને ઓવરસીઝમાં રીલીઝ થશે. આ ફિલ્મ સિંધુ ખીણની હડપ્પા સંસ્કૃતિ ઉપર આધારિત છે. આ ફિલ્મમાં ફાઈટ દ્રશ્યનું ફિલ્માંકન કરવામાં આવ્યું છે એમાં બે દ્રશ્ય એવા છે, જેમાં વી.એફ.એક્સની મદદ વિના રિતિકે ઓરીજનલ સ્ટંટ સીન આપ્યા છે. બકર અને જોકર જેવા બે મહાકાય યોદ્ધા સાથે લડવા માટે વી.એફ.એક્સની મદદ લેવાની દિગ્દર્શક આશુતોષ ગોવારીકરે નાં પાડી હતી. ફાઈટ માસ્તરે અને રિતિકે ઓરીજીનલ ટચ આપવા અહી ખુબ જ મહેનત કરી હતી. બકર અને જોકરની નાનકડી ભૂમિકા માટે મહાકાય શરીર ધરાવતા અને ૭ ફૂટ ઉચા વ્યક્તિઓની જરૂર હતી. આ માટે ૩૦૦ જેટલી વ્યક્તિઓના ઓડીશન લેવામાં આવ્યા હતા. કચ્છના ભુજમાં આકરા ઉનાળાની કાગઝાળ ગરમીમાં રિતિકે આ ફાઈટ સિક્વન્સ શૂટ કરી હતી. કચ્છના લોથલ નજીક સિંધુ -ખીણની હડપ્પા સંસ્કૃતિના અવશેષો મળ્યા હતા.\nઆ ફિલ્મના નિર્માતા છે સુનીતા ગોવારીકર અને સિદ્ધાર્થ રોય કપૂર. રિતિકની અપોઝીટ આ ફિલ્મમાં અભિનેત્રી પૂજા હેગડે કામ કરી રહી છે. આ ફિલ્મમાં સુહાસિની મૂળે અને અભિનેતા કબીર બેદી મહત્વની ભૂમિકામાં જોવા મળશે.


વહુ-દીકરાને ગુમાવનાર માતાનો કલ્પાંત, કહ્યું- મારી રાધે-શ્યામની જોડી વિખેરાઈ ગઈ, સરકારને વિનંતી કે મારી જેમ બીજી કોઈ માની આંતરડી ના કકળે | My Radhe-Shyam pair was shattered in an instant, the government is requested that no one else should believe my gut. - Divya Bhaskar\nMy Radhe Shyam Pair Was Shattered In An Instant, The Government Is Requested That No One Else Should Believe My Gut.\nએક્સક્લૂઝિવ:વહુ-દીકરાને ગુમાવનાર માતાનો કલ્પાંત, કહ્યું- મારી રાધે-શ્યામની જોડી વિખેરાઈ ગઈ, સરકારને વિનંતી કે મારી જેમ બીજી કોઈ માની આંતરડી ના કકળે\nઅમદાવાદ25 દિવસ પહેલાલેખક: સારથી એમ.સાગર\nઅમદાવાદ સોલા ઓવર બ્રિજ અકસ્માત: દ્વારકેશ મિત્રો સાથે ગોવા ફરવા જવાનો પ્લાન કરતો હતો\nજુલીને માતા-પિતાની સાથે સાસુ-સસુરાની સેવા કરવી હતી\nપરિવારની એક જ માગ- જેણે પણ કર્યું છે તેની સામે સખત પગલાં લઈ અમને ન્યાય અપાવો\nઅન્ય ઘરડા મા-બાપનાં દીકરા-વહુ ના છીનવાય એવી કાર્યવાહી કરો\nદીકરાના લગ્નને હજી બે મહિના જ થયા કે અમદાવાદના હતભાગી વાણિયા પરિવારને કુદરતે કારમી થપાટ મારી છે. સોલા ઓવર બ્રિજ પર પુત્ર-પુત્રવધૂનાં કરુણ મોતથી પરિવાર તદ્દન ભાંગી પડ્યો છે. ઘટનાને પાંચ દિવસ વીતી ગયા છતાં પણ માતા-પિતા અને બહેનોનાં ડૂસકાં બંધ નથી થતાં. દીકરાને યાદ કરીને માતાની આંખમાં દળ દળ આંસુઓ વહ્યાં જ કરે છે. પિતા તો સાનભાન જ ભૂલી ગયા છે, જ્યારે બે મોટી બહેન હવે રાખડી કોના હાથે બાંધશે એ યાદ કરીને કરુણ કલ્પાંત કરી રહી છે. નોંધનીય છે કે ગત તારીખ 28મી મેના રોજ મોડીરાત્રે સોલા ઓવર બ્રિજ પર સ્વિફ્ટ ડિઝાયર કારે ટીવીએસ જ્યુપિટર પર જતાં યંગ કપલને પાછળથી ટક્કર મારી હતી, જેમાં તેઓ ઊછળીને બ્રિજ નીચે પટકાયાં હતાં. અકસ્માતમાં પતિ દ્વારકેશ વાણિયા અને પત્ની જુલીનું ઘટનાસ્થળે જ કરુણ મોત નીપજ્યું હતું.\nદિવ્ય ભાસ્કરની ટીમે ચાંદખેડામાં રહેતા મૃતક દ્વારકેશના પરિવારની મુલાકાત લીધી હતી. એમાં કેમેરા સામે વાત કરતાં કરતાં પરિવારના સભ્યો ચોધાર આંસુએ રડ્યા હતા. પરિવાર આ અકસ્માત કરનારને કડકમાં કડક સજાની માગ કરી હતી, જેથી ભવિષ્યમાં કોઈ આવું કરતાં પહેલાં સો વાર વિચાર કરે.\nજેણે આ કર્યું છે તેને કુદરત માફ નહીં કરે\nદીકરાનો નવો સંસાર હજી શરૂ જ થયો હતો, વહુને હજી સરખા લાડ પણ નહોતા લડાવ્યા, ત્યાં આ વ્રજઘાતે માતાને હમચાવી દીધાં હતાં. રડતાં રડતાં વાત કરતાં દ્વારકેશનાં માતા મીનાબેને કહ્યું હતું કે મારી રાધે-શ્યામની જોડી ઘડીકમાં વિખેરાઈ ગઈ. જેણે આ કર્યું છે તેને કુદરત માફ નહીં કરે. સરકારને વિનંતી છે કે મારી આંતરડી કકળી એવી બીજી કોઈ માની ના કકળે. એના સિવાય મારી પાસે બીજા કોઈ શબ્દ નથી. આટલું કહેતાં જ તેમને ડૂમો ભરાઈ આવ્યો હતો અને વધુ કંઈ બોલી નહોતાં શક્યાં.\nએવી સજા આપો કે કોઈ બીજા ભૂલ કરતાં પહેલાં સો વાર વિચારે\nદ્વારાકેશનાં પરિણીત મોટા બહેન શીતલબેને ભાવુક થઈને કહ્યું, હિટ એન્ડ રનનો કેસ બને છે, એમાં જે મૃતકનો પરિવાર લાચાર બને છે તેમને કાયદાકીય રીતે એટલો ન્યાય આપો કે હવે પછી એક્સિડન્ટ કરીને ભાગવાવાળાને ખબર પડે કે તમારી એક નાની પાંચ કે દસ મિનિટની ભૂલ સામેવાળા પરિવારનું બધું છીનવી લે છે. આ જેણે પણ કર્યું છે તેની સામે સખત પગલાં લઈ અમને ન્યાય અપાવો. સામેવાળાની પાંચ મિનિટની ભૂલમાં અમારો આખો પરિવાર બરબાદ થઈ ગયો. ફરી આવા કેસ ના થાય એટલે આનું સખત પરિણામ લાવી અહી જ સ્ટોપ કરવા વિનંતી છે. અકસ્માત સર્જનારી વ્યક્તિની કેટલી લાપરવાહી હશે? આના કરતાં મર્ડર કરવાવાળી વ્યક્તિ મર્ડર કરે છે એ પણ સરળ હશે. આ ઘટના જે વ્યક્તિથી બની છે તેને એટલી સખત સજા મળે કે આ જ પછી રસ્તામાં કોઈ વાહન લઈને નીકળે તો તેને પણ એ જ વિચાર આવે કે મારાથી આ ભૂલ ના થવી જોઈએ. જેણે આ કર્યું છે તે જ્યાં હશે, જીવશે ત્યાં સુધી પળે પળે રિબાઈને મરશે. જીવનમાં એ વ્યક્તિ જ્યારે પણ પોતાને જોશે ત્યારે તેને લાગ્યા કરશે કે આના કરતાં હું મરી ગયો હોત તો સારું હતું.\nશીતલબેને વધુમાં કહ્યું કે મારો ભાઈ દ્વારકેશ તો અનમોલ રતન હતો પણ એની સાથે જોડાયેલી વ્યક્તિ હતી જુલી, એ અનમોલ રતનને પણ અમે ગુમાવ્યું છે. એનું વ્યક્તિત્વ સારું હતું. એ એની સારાઈ ફક્ત બે મહિનામાં મૂકીને ચાલી ગઈ. અમારી પાસે એની ફક્ત યાદો સિવાય કશું જ નથી. અમે જુલી માટે જેટલું કહીશું એટલું ઓછું છે પણ એટલું છે કે એ બંને એકબીજા માટે બન્યા હતા અને એકબીજા સાથે ગયા છે.\nદ્વારકેશના બનેવી હસમુખભાઈએ જણાવ્યું હતું કે મારા સસરાનું જૂનું ઘર રાણીપમાં હતું. શનિવારે રાત્રે ત્યાંથી મારા પર ફોન આવ્યો હતો કે બે જણાએ વિગત આપી છે કે તમારા સસરાનો એક્સિડેન્ટ થયો છે, એટ્લે હું મારા સસરાના ઘરે પહોચ્યો હતો, પરંતુ ત્યાં તેઓ પોતે હાજર હતા, જેથી મેં દ્વારકેશ અને જુલીને ફોન કર્યો હતો, પરંતુ તેમણે રિસીવ કર્યા નહોતો, એટલે અમે ટેન્શનમાં આવી ગયા . થોડીવાર બાદ અમને જાણ થઈ કે બંનેનો અકસ્માત થયો છે. મારી સરકારને એટલી જ વિનંતી છે કે ફરી કોઈ અન્ય ઘરડા મા-બાપનાં દીકરા ને વહુ ના છીનવાય એવી કાર્યવાહી કરે. આટલું કહેતાં જ તેઓ રડી પડ્યા હતા. બાદમાં હસમુખભાઇએ ઉમેર્યું કે દ્વારકેશના પિતા હસમુખભાઈનું આધારકાર્ડ દ્વારકેશ પાસે જ હતું, જેના આધારે લોકો શોધતાં શોધતાં જૂના ઘરે પહોંચ્યા હતા.\nસરકાર સ્પીડ પર પ્રતિબંધ લગાવે, ટૂ-વ્હીલર ચલાવવું ભારે પડી જશે\nકાકા કનુભાઇએ કહ્યું હતું કે એ રાત્રે પોલીસનો ફોન આવ્યો અને અમે સોલા સિવિલમાં ગયા ત્યારે બંનેના મૃતદેહો જોઈને અમારી ઉપર આભ તૂટી પડ્યું હતું. બાદમાં સગાંને ત્યાં બોલાવી લીધા. અમને કહેવામાં આવ્યું કે સવારે પોસ્ટમોર્ટમ થશે પછી બોડી મળશે. બીજા દિવસે નવ વાગ્યે અમને બોડી મળી. સાણંદથી ગોતા સુધીનો જે એસજી હાઇવે બનાવ્યો છે, ત્યાં એટલા પૂરઝડપે વાહનો જઇ રહ્યાં છે કે ટૂ-વ્હીલરને તો ચલાવવા માટે કોઈ સ્થાન જ નથી. સરકારને વિનંતી છે કે બે બાજુ જે પાળી છે એ ઊંચી કરવી જોઈએ. એવું નહીં કરે તો ટૂંક સમયમાં ટૂ-વ્હીલર ત્યાં ચલાવવું ભારે પડી જશે. સરકારે ત્યાં સ્પીડ પર રોક લગાવવી જોઈએ, જેથી ફરીવાર કોઈનો પરિવાર ન નંદવાય.\nકનુભાઇએ વધુમાં કહ્યું હતું કે જ્યારે સગાઈ કરવાની હતી ત્યારે જુલીએ કહ્યું હતું કે હું એક જ પુત્રી છું. મારે મારાં માતા-પિતાની સેવા કરવાની છે. તો એવી વ્યક્તિ સાથે લગ્ન કરવા છે, જે ચાંદખેડામાં જ રહેતી હોય, જેથી હું મારાં માતા-પિતા સાથે સાસુ-સસરાની પણ સંભાળ રાખી શકું. બાદમાં લગ્ન થતાં બંનેએ સાસુ-સસરા અને માતા-પિતાની સંભાળ રાખવાનું નક્કી કર્યું હતું, પરંતુ એ પહેલાં જ જુલીનું સ્વપ્ન રોળાઈ ગયું.\nદ્વારકેશ મિત્રો સાથે ગોવા ફરવા જવાનો પ્લાન કરતો હતો\nદ્વારકેશના મિત્ર સ્વ્પ્નેશ નાગરે જણાવ્યું હતું કે દ્વારકેશ મારો સ્કૂલ સમયનો મિત્ર હતો. મારે સગો ભાઈ કોઈ નથી, તે મારા સગા ભાઈથી પણ વિશેષ હતો. તેના લગ્નને બે મહિના જ થયા હતા. આ બે મહિનામાં અમે ઘણો સારો સમય પસાર કર્યો હતો. અમે ગોવા જવાનો પ્લાન પણ કરી રહ્યા હતા, પણ એવા સમયે આ ખરાબ સમાચાર અમને મળ્યા છે. બે જ મહિના પહેલાં તેના લગ્ન થયા હતા. બધા મિત્રો ભેગા થઈને ત્રણ દિવસ સાથે રહ્યા હતા, એ દિવસો ખૂબ યાદ આવી રહ્યા છે. આટલા દિવસ થયા હોવા છતાં જે વ્યક્તિ અકસ્માત સર્જીને ગઈ છે તેની કાર હોવા છતાં હજી કોઈ ભાળ નથી મળી રહી. તેના ઘટનાસ્થળના ફોટા જોઈએ તો ખ્યાલ આવે છે કે તે વ્યક્તિએ એ સમય દરમિયાન બહુ જ વેદના ગણતરીની સેકંડોમાં ભોગવી હશે.


Bigg Boss 13માં બૉયફ્રેન્ડ સાથે એન્ટ્રી કરશે રશ્મિ દેસાઈ, પછી થશે લગ્ન, ન્યૂઝ લીક! | Bigg Boss 13 Salman Khan Show:Rashmi desai marry boyfriend arhaan, here read full news - Gujarati Oneindia\n| Published: Wednesday, September 18, 2019, 14:53 [IST]\nબિગ બૉસ 13 માટે દર્શકો વચ્ચે જબરદસ્ત ઉત્સાહ છે. આ વખતે એક નહિ પરંતુ ઘણા મોટા ફેરફાર સાથે બિગ બૉસ 13 પોતાની નવી સિઝન સાથે આવી રહ્યુ છે. આમાં સૌથી મોટો ફેરફાર છે સેલિબ્રિટી કન્ટેસ્ટંટ. ટીઆરપી માટે આ વખતે ટીવીના ઘણા મોટા ચહેરા શોનો હિસ્સો બનશે. આમાં એક નામ છે ટીવીની આ સુપરહિટ એક્ટ્રેસ રશ્મિ દેશાઈનુ પણ છે. રશ્મિ દેસાઈએ ઉતરનમાં તપસ્યા તરીકે સફળતા મેળવી હતી.\nરશ્મિનુ બિગ બૉસમાં આવવુ નક્કી\nહાલમાં તે ટીવીમાંથી બ્રેક લઈને પોતાની ફિટનેસ પર ધ્યાન આપી રહી છે. આ દરમિયાન રશ્મિનુ બિગ બૉસમાં આવવુ નક્કી માનવામાં આવી રહ્યુ છે તે પણ પોતાના બૉયફ્રેન્ડ સાથે. પરંતુ આ વખતે રશ્મિની એન્ટ્રી શો માટે ઘણા મોટા ટ્વિસ્ટ લઈને આવવાની છે.\nબિગ બૉસ પોતાની ગઈ સિઝનમાં ટીઆરપીમાં ક્યારેય પણ આ રીતનો ઉછાળો નથી આવ્યો, જેની આશા સલમાન ખાનના શોથી કરવામાં આવતી હોય છે. આ વખતે મેકર્સ કોઈ પણ કસર છોડવા નથી માંગતા. આને જોતા ઉતરનની તપસ્યા રશ્મિ દેસાઈની શોમાં એન્ટ્રીને મેકર્સ કોઈ પણ કિંમતે ઓછી આંકવા નથી માંગતા.\nઆ પણ વાંચોઃ ‘એક દેશ એક ભાષા' દક્ષિણ ભારતમાં સ્વીકાર્ય નથીઃ રજનીકાંત\nપછી થશે લગ્ન\nઆ શોમાં પોતાના બૉયફ્રેન્ડ બિઝનેસમેન અરહાન ખાન સાથે એન્ટ્રી લઈ શકે છે. એટલુ જ નહિ શોમાં બંને વચ્ચેના સંબંધને પણ બતાવવામાં આવશે. શક્ય છે કે બંનેના લગ્ન પણ આ શોમાં કરાવવામાં આવે.\nબંનેએ કહ્યુ અમે માત્ર દોસ્ત\nજો કે હજુ સુધી રશ્મિ અને અરહાને આ સમાચાર પર પોતાની પ્રતિક્રિયા આપી નથી. થોડા દિવસો અગાઉ પોતાના સંબંધ વિશે રશ્મિ અને અરહાન એ કહી ચૂક્યા છે કે બંને બહુ સારા દોસ્ત છે અને એકબીજાનુ સમ્માન કરે છે. અરહાન ટીવી શો બઢો બહુમાં જોવા મળી ચૂક્યા છે.\nરશ્મિ અને અરહાનની મુલાકાત\nતમને જણાવી દઈએ કે રશ્મિ આ પહેલા પોતાના એક્સ પતિ નંદીશ સંધૂ સાથે ઘણા રિયાલિટી ટીવી શોમાં આવી ચૂકી છે. બંનેના 2015માં છૂટાછેડા થઈ ગયા હતા. ત્યારબાદ રશ્મિની મુલાકાત અરહાન સાથે વર્ષ 2017માં થઈ.\nરશ્મિને ગંભીર બિમારી\nથોડા દિવસો પહેલા રશ્મિએ એ પણ ખુલાસો કર્યો હતો કે તે સ્કિન સંબંધી મુશ્કેલીઓ સામે લડી રહી છે. આના કારણે તેનુ વજન વધી ગયુ છે. તેણે કહ્યુ હતુ કે ડિસેમ્બરથી મને સોરાયસિસની ખબર પડી છે. આ બિમારી ઠીક થવામાં ઘણો સમય લાગે છે. ઘણા વાર તે સંપૂર્ણપણે ઠીક નથી થઈ શકતી.\nવજનના કારણે મુશ્કેલી\nતમને જણાવી દઈએ કે વધતા વજનના કારણે રશ્મિને ઘણી વાર ટ્રોલ પણ થવુ પડ્યુ છે. પરંતુ હવે આ બધા પર તે ધ્યાન નથી આપતી.\nsalman khan bigg boss 13 rashmi desai સલમાન ખાન\nBigg Boss 13 Salman Khan Show:Rashmi desai marry boyfriend arhaan, here read full news\nStory first published: Wednesday, September 18, 2019, 14:53 [IST]


રાત્રે ગરમી થતા પરિવાર દરવાજો ખુલ્લો મૂકીને સુઈ ગયા, સવારે જાગીને જોયું તો ઉડી ગયા દરેકના હોશ, પોલીસ થઈ દોડતી..! - Gujarat Posts\nHome/સમાચાર/રાત્રે ગરમી થતા પરિવાર દરવાજો ખુલ્લો મૂકીને સુઈ ગયા, સવારે જાગીને જોયું તો ઉડી ગયા દરેકના હોશ, પોલીસ થઈ દોડતી..!\nરાત્રે ગરમી થતા પરિવાર દરવાજો ખુલ્લો મૂકીને સુઈ ગયા, સવારે જાગીને જોયું તો ઉડી ગયા દરેકના હોશ, પોલીસ થઈ દોડતી..!\nGujarat Posts Team2weeks ago\tસમાચાર Leaveacomment 47 Views\nગુજરાત રાજ્યના અનેક વિસ્તારોમાં ચોરીની ઘટનાઓ દિન-પ્રતિદિન વધી રહી છે. ગુજરાત પોલીસ આટલા કડક નિયમો અને કાયદા હોવા છતાં પણ કેટલાક લોકોએ ચોરીનું કાર્ય શરૂ રાખ્યું છે. ચોરીની એક વધુ ઘટના આણંદ જિલ્લામાં સામે આવી છે. આણંદ જિલ્લાના જીટોડીયાના ચાવડાપુર વિસ્તારમાં હિતેશભાઈ પુનમભાઈ રહે છે..\nહિતેશભાઈ એ વડોદરામાં રેલવે વિભાગમાં નોકરી કરી રહ્યા છે. હિતેશભાઈ અને તેમના પત્ની હંસાબેન ચાવડાપુરા વિસ્તારમાં એક મકાનના ઉપલા માળે રહે છે. ગઈકાલે રાત્રે હિતેશભાઈ અને તેમના પત્ની વહેલા જમીને રાત્રે દસ વાગે સુઈ ગયા હતા. પરંતુ મોડી રાત્રે વીજળી કપાતા હિતેશભાઈને ગરમી થઈ રહી હતી. જેના કારણે હિતેશભાઈ થોડીવાર માટે ઘરનો મુખ્ય દરવાજો ખૂલ્યો હતો..\nપરંતુ સૂતાની સાથે જ તેમને ઊંઘ આવી ગઈ. જેથી તેઓ ઘરનો મુખ્ય દરવાજો બંધ કરવાનું ભૂલી ગયા. ફાયદો ઉઠાવીને કેટલાક તસ્કરો ઘરમાં ઘૂસી ગયા. તેઓએ સોના-ચાંદીના દાગીના તેમજ રોકડ રકમ સાથે કુલ એક લાખ જેટલા મુદ્દામાલની ચોરી કરી અને ભાગી ગયા હતા.\nજ્યારે હિતેશભાઈ અને તેમના પત્ની સવારે ઊઠ્યા ત્યારે તેઓ ઘરની આવી હાલત જોઈને આશ્ચર્યચકિત થઈ ગયા હતા. ઉઠતાની સાથે જ તેવોના હોશ ઉડી ગયા હતા. તેમને ઘરમાં ચોરી થયાની જાણ થતા તેઓ તરત જ આણંદના સ્થાનિક પોલીસ સ્ટેશનમાં ફરિયાદ નોંધાવી હતી. પોલીસ દ્વારા હિતેશભાઈના પત્ની મીનાબહેનની ફરિયાદના આધારે ઘરની તપાસ શરૂ કરી છે..\nતેમજ તે ચોરોને શોધવા માટે ની કાર્યવાહી હાથ ધરી છે. એક મધ્યમ વર્ગીય પરિવારના ઘરમાંથી એક લાખ રૂપિયા જેટલી મોટી રકમની ચોરી થવાથી હિતેશભાઈ અને તેમના પત્ની ખુબ જ હતાશ છે. રાત્રે હિતેશભાઈએ ઘરનો મુખ્ય દરવાજો ખુલ્લો રાખવાને કારણે આ ચોરી થઈ હતી.\nહિતેશભાઈની આ નાની એવી ભૂલ તેમને ખૂબ જ મોંઘી પડી છે. આણંદના સ્થાનિક પોલીસ દ્વારા ચોરી કરનાર શખ્સને વહેલી તકે પકડવા માટે તમામ ચક્રો ગતિમાન કર્યા છે. પરતું આ ચોર તો હવે ચોરી કરીને ક્યાય દુર ફરાર થઇ ગયા હશે. ખરેખર આવા ચોર લુંટારાઓને પકડી પાડવા જોઈએ અને બરાબરનો મેથીપાક ચખાડવો જોઈએ..\nPrevious માં મોગલધામમાં મણીધર બાપુએ માનતા પૂરી કરવા આવેલા પરિવારને આપ્યો સાચો ઉપદેશ, આવી રીતે માં મોગલ કરશે દરેક કામ પુરા.. વાંચો..!\nNext અડધા કલાકમાં જ અમરેલીમાં સાંબેલાધાર વરસાદથી શેત્રુજી નદીમાં ઘોડાપુર, રાજુલામાં નદીના પાણી ઘરમાં ઘુસ્યા..!


અમેરિકન રાષ્ટ્રપતિ ટ્રંપના નિવેદનની પાકિસ્તાન પર અસર, વિદેશ મંત્રીએ કહ્યુ કે... - GSTV\nLast Updated on February 25, 2020 by Ankita Trada\nપાકિસ્તાનના વિદેશ મંત્રી શાહ મહમૂદ કુરૈશીએ મંગળવારે કહ્યુ હતુ કે, અમેરિકાના રાષ્ટ્રપતિ ડોનાલ્ડ ટ્રંપએ ભારતના પ્રવાસ દરમિયાન પાકિસ્તાનને લઈને જે કહ્યુ છે, તેના મહત્વને નકારી શકાય નહી. ઉળ્લેખનીય છે કે, ટ્રંપે સોમવારે ભારતના પ્રવાસ દરમિયાન અમદાવાદમાં કહ્યુ હતું કે, પાકિસ્તાન સાથે પણ અમેરિકાના સારા સંબંધ છે. તેથી જ પાકિસ્તાની વિદેશી મંત્રીએ કહ્યુ કે, અમેરિકન રાષ્ટ્રપતિનું આ કહેવું ખૂબ જ મહત્વનું બની જાય છે.\nઅમેરિકા-પાકિસ્તાન વચ્ચે સારા સંબંધ\nટ્રંપે કહ્યુ હતું કે, અમેરિકાના પાકિસ્તાન સાથે સારા સંબંધ છે. તેથી અમે આશા રાખીએ છીએ કે, પાકિસ્તાનની મદદથી દક્ષિણ એશિયામાં શાંતી અને સ્થિરતા આવશે. ટ્રંપના આ નિવેદન પર પાકિસ્તાની વિદેશી મંત્રીએ કહ્યુ છે કે, અમેરિકાના રાષ્ટ્રપતિનું આ નિવેદન અસાધારણ છે.\nભારત કશ્મીર મુદ્દે સકારાત્મક ભૂમિકા ભજવે\nમહમૂદ કુરૈશીએ કહ્યુ કે, ટ્રંપ ઈચ્છે છે કે, આ વિસ્તારમાં શાંતિ અને સ્થિરતા બની રહે. જેમાં ભારત સકારાત્મક ભૂમિકા નિભાવે. આ વસ્તુ ત્યારે જ શક્ય બની શકે છે, જ્યારે કશ્મીરને લઈને સમાધાન થશે. જો કે, ભારતની વર્તમાન સરકારે કશ્મીરની સમસ્યાને વધુ કપરી બનાવી દીધી છે. ભારત સરકારે5ઓગષ્ટના રોજ જે નિર્ણય લીધો તેનાથી કશ્મીરની ઓળખ પ્રભાવિત થઈ છે. કશ્મીરમાં છેલ્લા 206 દિવસથી લોકોને કેદ કરીને રાખવામાં આવ્યા છે. તે પરિસ્થિતીમાં હાલત કેવી રીતે સુધરશે ?\nભારતના આ નિર્ણયનો વિશ્વભરમાં પ્રભાવ પડશે\nકુરૈશીએ કહ્યુ કે, ભારતે નવો નાગરિકતા કાયદો બનાવીને પોતાનો ઈરાદો જાહેર કરી દીધો છે. તેમણે કહ્યુ કે, ભારત આટલું બધુ કરી રહી છે, તેમાં શાંતિ અને સ્થિરતાની આશા કેવી રીતે કરવામાં આવી શકે છે. ભારતના આ નિર્ણયને કારણે વિશ્વભરમાં પ્રભાવ પડશે. વધુમાં પાકિસ્તાની વિદેશ મંત્રીએ કહ્યુ કે, ભારત પોતાના વ્યવહાર અને નીતિઓની સમીક્ષા કરી રહ્યુ છે. ટ્રંપે સ્પષ્ટપણે કહી દીધુ છે કે, આતંકવાદ વિરુદ્ધની જંગમાં પાકિસ્તાન અમેરિકાનો ભાગીદાર છે. અફઘાનિસ્તાનની શાંતિ પ્રક્રિયામાં પણ પાકિસ્તાનની મુખ્ય ભૂમિકા છે. કારણ કે, આ સમગ્ર વિસ્તારમા પાકિસ્તાનનો મુખ્ય રોલ છે.\nCAA વિરુદ્ધ હિંસાને રાષ્ટ્રપતિ ટ્રંપે પોતાની આંખે જોઈ\nમહમૂદ કુરૈશીએ કહ્યુ કે, CAA ની વિરુદ્ધ દિલ્હીમાં ચાલી રહેલા વિરોધ પ્રદર્શન અને હિંસાને રાષ્ટ્રપતિ ટ્રંપે પોતાની આંખે જોયુ છે. સાથે જ ટ્રંપના ભારતીય પ્રવાસી પાકિસ્તાની મીડિયામાં પણ ખૂબ જ ચર્ચા થઈ રહી છે. પાકિસ્તાનના અગ્રણી અખબાર ડૉને ટ્રમ્પની મુલાકાત અંગે સંપાદકીય ટિપ્પણી લખી છે.\nમોદી-ટ્રંપ વચ્ચે ઘણી સમાનતા છે\nડૉનને સંપાદકીયમાં લખ્યુ છે કે, વડાપ્રધાન મોદી અને અમેરિકાના રાષ્ટ્રપતિ ટ્રંપમાં ઘણા પ્રકારની સમાનતાઓ છે. આ બંને નેતાઓએ સત્તાના મુખ્ય પદ પર પહોંચવા માટે દક્ષિણપંથી લોકપ્રિયતાવાદનો સહારો લીધો છે. બંને નેતાઓએ લઘુમતિઓની કિંમત પર બહુસંખ્યકવાદને પ્રત્સાહન આપ્યુ છે. આજે બંને નેતાઓ ભલે પોતાની આટલી ગાઢ મિત્રતા દર્શાવી રહ્યા હોય, પરંતુ આ તે જ મોદી છે જેને અમેરિકાએ 2005થી વડાપ્રધાન બન્યા ત્યાં સુધી પોતાના દેશમાં એન્ટ્રી માટે વિઝા આપવાની મનાઈ ફરમાવી દીધી હતી. અમેરિકાએ 2002માં ગુજરાત દંગાને લઈને મોદી પર પ્રતિંબધ લગાવ્યો હતો. ટ્રંપે તે જ મોદીને ભારતનો સૌથી સફળ નેતા ગણાવ્યા છે.\nટ્રંપે ભારતીય લોકતંત્રના વખાણ કર્યા\nડૉને લખ્યુ છે કે, ટ્રંપ ભલે કહ્યુ કે, પાકિસ્તાના સાથે અમેરિકાના ખૂબ જ સારા સંબંધ છે, પરંતુ તેમણે હવે કાશ્મીર મુદ્દા પર પણ વાત કરવી જોઈએ. જીઓ ટીવીને પોતાની વેબસાઈટ પર ટ્રંપના પ્રવાસને લઈને એક વિશ્વેષણ છાપ્યુ છે. જાવેદ એમ ગોરાયાના વિશ્લેષણમાં લખવામાં આવ્યુ છે કે, ટ્રંપે ભારતીય લોકતંત્રના વખાણ કર્યા છે, પરંતુ કશ્મીર વિશે એક પણ શબ્દ લખ્યો નથી. 80 લાખ લોકો5ઓગષ્ટ 2019 થી કેદ છે, પરંતુ ત્યાંના લોકતંત્રના વખાણ કરી ચૂક્યા છે. ત્યાં સુધી કે, ટ્રમ્પે ભારતના નિવેદકનો પણ પુનરોચ્ચાર કર્યો કે, આતંકવાદ પાકિસ્તાની સરહદથી સંચાલિત થાય છે. આ એવુ છે કે, જેવી રીતે ભારત પાકિસ્તાનને FATF બેન કરાવવા માટે યુક્તિ આપે છે. ટ્રંપે ત્યાં સુધી કહી દીધુ છે કે, અમેરિકા પાકિસ્તાનની સાથે સીમા પર આતંકવાદ સામે લડવા માટે સાથે મળીને કામ કરી રહ્યુ છે.\nbreaking news gujaratiDonald TrumpGujarat samachargujarati newsgujarati news liveLatest News in Gujaratilive gujarati newsNarendra Modinews in gujarationline news gujarati livepakistan reaction


આ કરવા ચોથ પર કલ્યાણ જ્વેલર્સના સંકલ્પ કલેક્શનથી તમારા સંકલ્પનું નવિનીકરણ કરો. | Kalyan Jewellers in Hamdan Street, Abu Dhabi\nકરવા ચોથને વર્ષનો સૌથી રોમેન્ટિક સમય ગણાવી શકાય છે! પુસ્તકો અને મૂવીમાં ઉજવાતી, કરવા ચોથ એવો જાદૂઇ દિવસ છે જ્યારે પરિણીત મહિલાઓ આખો દિવસ ઉપવાસ રાખે છે અને પોતાના પતિના દીર્ઘાયુ માટે પ્રાર્થના કરે છે. લગ્ન સંબંધોનું સૌંદર્ય સ્પષ્ટિકરણને પર છે, અને દંપતી માટે પ્રત્યેક દિવસ અનોખો હોય છે.\nપરંપરાગત રીતે જ, એવા ઘણા ઉત્સવો અને રીતિ-રિવાજો છે જે આ સંબંધોની ઉજવણી કરે છે અને દરેક ક્ષેત્રમાં તે અલગ હોય છે. જોકે, કરવા ચોથ એ સૌથી વધારે ઉજવાતા ઉત્સવ પૈકી એક છે જે વર્ષોથી તમામ સમુદાયોને પાર છે. પ્રેમ અને શાશ્વત સંકલ્પની ઉજવણી એવા આ પર્વ પર અપરિણીત યુગલો પણ પ્રેમ અને શાશ્વત એકીકરણની ઉજવણી માટે પોતાના વાગ્દત માટે ઉપવાસ રાખે છે.\nકરવા ચોથની સુંદર બાબત એ છે કે ઘણી પત્નીઓ પોતાના પતિ માટે ઉપવાસ રાખીને તેમના સ્વસ્થ જીવન માટે પ્રાર્થના કરે છે. આ ઉત્સવ સાસુ અને પત્ની અને પત્ની અને તેમના માતા વચ્ચેના જોડાણને મજબૂત કરવા માટે પણ જાણીતો છે. કરવા ચોથના દિવસે, માતા પોતાની પુત્રવધુને સૂર્યોદય પહેલા આરોગવા માટેનું ભોજન સરગી આપે છે, જે ફળો, શાકભાજી અને રોટલીઓનું બનેલું હોય છે. બીજી બાજૂ, પત્નીના માતા, તેમને ભેટ-સોગાદ મોકલે છે, જે ઘરેણાં, વસ્ત્રો અથવા ખાદ્યપદાર્થો અથવા કંઇપણ અન્ય વસ્તુ મોકલે છે. આ પ્રસંગ પ્રેમ, ઉષ્માથી ભરપૂર હોય છે અને તે પરિવારોને સાથે લાવે છે.\nકરવા ચોથ પર મહિલાઓ સુંદર રીતે તૈયાર થાય છે. હાથમાં મહેંદી લગાવે છે અને મોહક ઘરેણાં પહેરે છે અને ચંદ્રોદયની રાહ જુવે છે. દંતકથાઓ કરવા ચોથને રાણી વીરાવતી સાથે જોડે છે. પ્રેમ અને ઝંખનાની ગાથા જે આ વિધિમાં પ્રણય અને કરૂણતા ઉમેરે છે. તે ખુબ જ પ્રેમાળ અને જીવથી વધારે સાચવતા સાત ભાઇઓની એક માત્ર લાડકી બહેન હતી. પરિણિત મહિલા તરીકે તેમની પહેલી કરવા ચોથ તેમના પિયરમાં હતી. તેમના ભાઇઓએ જોયું કે તેઓ આતૂરતાથી ચંદ્રોદયની રાહ જોઇ રહ્યા છે જેથી કરીને તેઓ પોતાના ઉપવાસને તોડી શકે. ભૂખ અને તરસથી થાકી ગયેલી પોતાની બહેનને જોઇને તેમનો ભાઇ ઉપવાસ તોડવા એક રમતિયાળ યોજના સાથે આવ્યો હતો. તેમણે પીપળાના વૃક્ષ પર અરીસો લટકાવ્યો હતો અને બહેનને એમ સમજાવ્યું હતું કે ચંદ્રોદય થઇ ગયો છે તેથી તે પોતાના ઉપવાસ તોડી શકે છે.\nપણ તેમણે જે ઘડીએ તેમ કર્યું, કે તરત જ સમાચાર આવ્યા હતા કે તેમના પતિ, રાજાનું અવસાન થયું છે. વીરાવતી આખી રાત રડતા રહ્યા હતા. તેમનું દારૂણ દુઃખ અને નુકસાનને જોઇને દેવી તેમની પાસે આવ્યા હતા અને તેને બીજા દિવસે સંપૂર્ણ સમર્પણ ભાવ સાથે ઉપવાસ રાખવા સૂચન કર્યુ હતું. મૃત્યુના દેવ યમરાજને તેના પતિને પુર્નજીવન આપવાની ફરજ પડશે, અને તેમણે દેવીની વાતનું પાલન કર્યુ હતું અને તેમનું તેમના પતિ સાથે પુર્નમિલન થયુ હતું.\nઆ સાંભળવા ગમે તેવી કહાની અલગ-અલગ રૂપમાં સાંભળવા મળે છે જે પ્રેમ અને દૈવીય હસ્તક્ષેપની ઉજવે છે અને અંત હંમેશા આત્માઓનું પુર્નમિલન તેમજ મૃત્યુ પર વિજય હોય છે.\nઆવા પ્રસંગને વિશેષ બનાવવા માટે આ દિવસ માટે ત્રણ વિશેષ દેખાવ આપ્યા છે. સવારની સરગીથી શરૂ કરી પાણીથી દૂર રહેવું અને અંતે મલકાતા ચંદ્રના દર્શન માટે રાહ જોવા સુધી, તમે સુંદર દેખાવો તે માટે તમારો દેખાવ એકદમ અલગ હોવો જોઇએ.\nકરવા ચોથના કોઇપણ દેખાવની ખાસ બાબત દાગીના છે. આ દિવસે ઓછું નથી ખપતું. સવારનો દેખાવ રોમેન્ટિક અને સુંદર ઘરેણા, પાજેબ અથવા સાંકળાથી હાઇલાઇટ કરો જે તમારી ઘુંટીને ફરતે શોભે. પાજેબનો અવાજ, દરેકને તમારી તરફ નજર કરવા મજબૂર કરશે અને તમને કહેવા પ્રેરશે કે તમે કેટલા સુંદર દેખાઓ છો. નંગ અથવા કુંદનવર્ક સાથેની સોનાની પાજેબ પહેરો. પેન્ડન્ટ સાથે સોનાનો હાર અને મોતી અને નીલમ સાથેની બુટ્ટીઓ જે તમારા સૂર્ય જેવા ઝળકતા દેખાવને નિખારશે.\nઆ કોમ્બિનેશન સોફિસ્ટિકેશન સુનિશ્ચિત કરશે. સામાન્ય રીતે, મ્યૂટ રંગમાં સલવાર શૂટ અથવા તો સાદો લહેંગો આ સમય માટે સૌથી શ્રેષ્ઠ હોય છે. વાદળી, પીળો અથવા ગુલાબી સારી રીતે સિવાયેલો અને ફિટિંગ વાળો સલવાર શૂટ તેમજ બન અથવા ટોપ નોટ સાથેની હેર સ્ટાઇલ તમારા દેખાવને ભવ્ય બનાવશે. અંતે તમને આરામદાયક લાગે તેવા જોડા સાથે તમારા દેખાવને પૂર્ણ કરો.\nઆ દેખાવની સાથે, તમે ચૂડા પણ પહેરી શકો છો, જે રંગીન બંગડી હોય છે, જે સામાન્ય રીતે લાલ અને સફેદ રંગમાં હોય છે, જે તમારા કાંડાને નવોઢા જેવો રણકાટ આપશે, વૈકલ્પિક રીતે, જો તમે સમકાલીન પરંપરાગત દેખાવ ઇચ્છતા હો, તો હીરા જડિત બંગડી અને હીરાના ઝુમકા મેકઅપ સાથે પહેરો અને નૈસર્ગિક દેખાવ પ્રાપ્ત કરજો.\nઆ એ સમય છે જ્યાં તમે તમારો સર્વશ્રેષ્ઠ દેખાવ ઇચ્છો છો – તમારા લગ્નના અલંકાર અને વસ્ત્રોમાં સુસજ્જ; મીનાકારી અથવા પરંપરાગત હસ્તકળાથી બનાવેલા ઘરેણાં પહેરો જે તમે હંમેશા ઇચ્છતા હતા. માણેક અને મોતી સાથે અસલી હારને ડેંગલર્સ સાથે પહેરો. ભવ્ય લહેંગો અથવા તો નવોઢાના રંગની લાલ સાડી તેમજ સોનાનો જડાઉ અથવા શેમ્પેન સ્ટોન જડીત નેકલેસ સેટ તમને શાનદાર ફિનિશ આપશે.\nતમે જો છત પર તમારા મિત્રો અને પરિવારની સાથે કરવા ચોથ ઉજવવા માગતા હો તો, અમે તમને સૂચવીએ છીએ કે તમે તમારા વાળને ટોપ નોટ રીતે બાંધજો. સ્લીવલેસ અથવા તો સ્ટ્રેપી ચોલી પહેર જો અને તેને જરદોશી વર્ક સાથેની સાડી કે ઘાઘરા સાથે પહેરજો. કેન્ડેલિયર ડાયમંડ (હીરા)ના ઇયરરિંગ, આકર્ષક નેકપીસ, છ થી આઠ બંગડી અને તમારા વાળમાં થોડા ફૂલ તમારા દેખાવને પૂર્ણ કરશે.\nકરવા ચોથ શિયાળાની ઋતુના પ્રારંભની સાથે આવે છે, અને તમારે ભારે ઘરેણાં પહેરતા અચકાવું ન જોઇએ. જોકે, જો તમે એક જ ઘરેણું પહેરવા માગતા હો તો, કલ્યાણ જ્વેલર્સના સંકલ્પ કલેક્શનને જુઓ. દરેક પીસ તમને એક કહાની જણાવશે. ઝીણવટપૂર્ણ રીતે તૈયાર કરાયેલ, એકદમ બારીક ડિઝાઇન સાથેના ઘરેણાંને જ્યારે પહેરવામાં આવે છે ત્યારે તમે પોતાની જાતને તે મહારાણી કરતા ઓછા નહીં અનુભવો જેણે 365 દિવસ સુધી રોજ કરોરામાંથી એક સોય કાઢીને પોતાના પતિને નવજીવન આપ્યું હતું અને આ સુંદર પરંપરાનો પ્રારંભ કર્યો હતો જે આજે પણ અડીખમ છે.\nશિકારપુરી નથમાં રોકાણ કરો, મોટી નાકની નથણી અને તેની ચેઇન સાથે એક નાનું પેન્ડન્ટ. શિકારી નથ ભવ્ય અને સુંદર દેખાય છે અને તે કોઇપણ અન્ય ઘરેણાંને ફિક્કી પાડે છે. જોકે, લોંગએ નાના સ્ટડ કે ચુની હોય છે અને જો તમો લાવણ્ય પસંદ કરતા હોય તો તમારે તેને અજમાવવા જોઇએ.\nચોકર કેટલું શાનદાર ઘરેણું છે તેને ધ્યાનમાં રાખતા, આ દેખાવ અથવા કોઇપણ અન્ય દેખાવ માટે તેમને પેર કરવા સારું હોય છે. ઉદાહરણ તરીકે, તમારા ગળા માટે રાણી હાર સાથે ચોકર પહેરો. જોકે, જો તમે વધારે ભપકાથી ચિંતિત ન હોવ, તો યુ-આકારનો સાતલદા નેકલેસ પણ અજમાવી જુઓ. ઘરેણાંનું આ કોમ્બિનેશન તમારા દેખાવને શાહી અને ભવ્ય બનાવી શકે છે.\nતમે જ્યારે ચંદ્રના દર્શન કરો છે તે સમય માટેનો દેખાવ\nઆકર્ષક અને શાનદાર દેખાવ અપનાવો. આ દેખાવ માટે લહેંગા સૌથી સારા હોય છે. અમારી સલાહ છે કે તમે તમારી પસંદગીના રંગના તેજસ્વી શેડનો લહેંગો પહેરો. જ્યારે મેકઅપની વાત આવે છે, ત્યારે ખાસ કરીને જ્યારે તમે તમારી આંખના મેકઅપ પર વધારે ધ્યાન આપો છો, ત્યારે બોલ્ડ-કેટ-વિન્ગ્ડ આઇલાઇર અથવા સ્મોકી આઇ લુક અથવા તો કટ-ક્રીઝ સારા રહેશે. તેને લાલ અથવા કોરલ લિપસ્ટિક અને ખુબ ગ્લોસ સાથે પેર કરો.\nજ્યારે વાત ઘરેણાની આવે છે ત્યારે અમારી સલાહ છે કે તમે કલ્યાણ જ્વેલર્સના સંકલ્પ કલેક્શનમાંથી વાળી ખરીદો. આ સુંદર ઇયરરિંગ્સ, સામાન્ય રીતે ગોળ અથવા અર્ધચંદ્રાકારમાં અને નંગ જડિત હોય છે. તમે તેને તમારી અંગુઠી સાથે પેર કરી શકો છો જે સામાન્ય રીતે તમારી સગાઇની વીંટી હોય છે. તમે ઉઝુરી મુદ્રા સોનાનો નેકલેસ પહેરીને તમારા દેખાવને વધુ લાવણ્ય પ્રદાન કરી શકો છો. પરિણિત મહિલાઓ માટે ઉત્સવનો કોઇપણ દેખાવ બંગડી, મંગળસુત્ર, બિંદી, લગ્નની વીંટી અને એકલા સ્ટડ વિના અધુરા હોય છે.\nસંકલ્પ કલેક્શનના ઘરેણાં આધુનિક મહિલાઓનો પડઘો પાડે છે, જેઓ પોતાના જીવનસાથી પ્રત્યેના પ્રેમ માટે કરવા ચોથ ઉજવે છે. જ્વેલરીનું આ કલેક્શન પરંપરાઓ, પસંદગીની સ્વતંત્રતા અને ભારતીય મૂલ્યો પ્રત્યે નિહિત સન્માનથી પ્રેરિત છે. કહેવાની જરૂર નથી કે, તમારા માટે ઉપવાસ રાખતી અથવા તો તમારી સાથે ઉપવાસ રાખતી મહિલાને, હાથે બનાવેલા ઘરેણાં અથવા સોલિટેર રિંગ આપીને ઉજવણી કરો જેથી કરીને તેઓ આ વિશેષ રાત્રીને હંમેશા યાદ રાખે. તેઓ જ્યારે ચંદ્રદર્શન કરીને તમારી તરફ નજર કરે ત્યારે તેમને આ ભેટ આપો. મિત્રો અને પરિવાર, સંગીત અને ભોજન, અને કેટલાક નહીં કહે


ચોઈસ | સાહિત્યરસથાળ\n← ઘમ્મર વલોણું – ૪૭\nPosted on 22/08/2018 by RSM\n“ મેં તમને એકદમ ગુજરાતી ભાષામાં સમજાય તે રીતે જણાવી દીધેલું કે, મારે એ છોકરા સાથે સગાઇ નથી કરવી. છતાં પણ કેમ તમે એને આપણા ઘરે બોલાવ્યો ? ” રુક્ષ શબ્દોમાં નિયતિ પોતાની મમ્મીને બોલવા લાગી.\n“ હા, તેં અમને કહેલું છે પણ તારે મેરેજ તો કરવા જ પડશે ને ? ” નિયતિના ખભા પર હાથ રાખીને તેની મમ્મીએ કહ્યું. “ મેરેજ કરવા માટે તો હું તૈયાર થઇ ગઈ છું પણ….. ”\n“ એજ ને કે તારે આર્મીમાં નોકરી કરતા છોકરા સાથે મેરેજ નથી કરવા ? ”\n“ બિલકુલ…આઈ ડોન્ટ લાઈક ” નાકનું ટેરવું ચડાવતા નિયતિ બોલીને પોતાનાં રૂમમાં જતી રહી. અને જતાં જતાં બોલી ” એ આવે તો ભલે આવે, હું નીચે જ નહિ આવું; કહી દવ છું હાં ”\nનિયતિની મમ્મી બિચારી અફસોસના ઉભરા દબાવતી ચુપચાપ બેસી રહી.\nનિયતિને જોવા માટે એક છોકરો રવિવારે આવવાનો હતો. જે આર્મીમાં ડેટા ઓપરેટરની નોકરી કરતો હતો. શરૂઆતની ટ્રેનિંગ પૂરું કરીને તેને પંજાબમાં શિફ્ટ કર્યો હતો. અને છેલ્લા બે વર્ષથી તે પંજાબમાં જ આર્મીમાં સેટલ થયેલો છે. ઘર આખું એ છોકરાને નિયતિ માટે પસંદ કરી ચૂક્યું છે. ખડતલ બાંધો, મધ્યમ વાન, પૂરતી હાઈટ અને દેખાવે પણ સારો. એના માટે એવું કહી શકાય કે, દેખાવે તે એકદમ હેન્ડસમ નહિ પણ કદરૂપો તો જરૂર ના કહી શકાય. સારી નોકરી, સારી આવક, સરકારી મકાન, ખાનદાનનું ગઠબંધન. પણ તેમ છતાં નિયતિ એમની એક પણ વાતને માન્યતા આપતી નહોતી. બીજા કોઈ પણ ઓછી આવકનાં છોકરા સાથે તે માની જશે પણ એ છોકરા સાથે તો નહિ જ.\nબધા મનાવતા ત્યારે તે પોતાની ખાસ જીગરજાન સખીનો દાખલો આપતી. એની સખીના પિતા પણ આર્મીમાં હતા. એક વાર એક આતંકવાદીએ કરેલ હુમલામાં તેઓ શાહિદ થઇ ગયેલા અને એની સખી અનાથ બની ગયેલી. તો ઘરવાળા એને એમ કહીને મનાવવાની ટ્રાય કરેલી કે, તે છોકરો તો ઓફિસમાં કોપ્યુટરનું કામ કરે છે. એને કોઈ પણ જાતનું વૉર થાય તો લડવાનું નથી. એને તો ખાલી ઓફિસ વર્ક છે. એવા એવા કારણો આપીને મનાવી જોઈ; પણ તે એક ની બે ના થઇ. પણ જયારે એના નાના ભાઈએ એને એક જ વાર કહ્યું કે તે માની ગઈ. એટલા માટે તે માની ગઈ કે, તે પોતાનાં નાના ભાઈને ખુબ પ્રેમ કરતી હતી.\nરવિવારે છોકરો જોવા આવ્યો અને હોંશે હોંશે નિયતિએ એ છોકરા સાથે સગાઇ કરવા માટે અનુમતિ આપી દીધી. ઘરનાં બધાં ખુબ ખુબ મંગલગાન ગાવા લાગ્યા. થોડા દિવસોમાં તો નિયતિ અને અમનની સગાઇ થઇ ગઈ. સગાઇની રજાઓ પતાવી ને અમને નિયતિ પાસે વિદાય માંગી\n“ પ્રિયે, આપણે હવે જલ્દીથી મેરેજ કરી લેશું કે પછી એક બે વર્ષ પછી ? ”\n“ અમન, મારી ઈચ્છા જાણવાની વાત હોય તો ઘડિયા લગન ”\nઅમને તો નિયતિની વાતને વધાવી લીધી. બેઉનો મેરેજ કરવાનો ટાઈમ હતો, તો મેરેજ પણ રંગે ચંગે થઇ ગયા. બેઉના પરિવાર સાથે બેઉના સગા સ્નેહીઓ અને મિત્રોએ લગ્ન પ્રસંગને હાજરી આપીને દીપાવ્યો; સાથે આશીર્વાદ આપીને બેઉને હનીમૂન ઉજવવા મુક્ત કર્યા. ઘરનાં સૌ લોકો ખુબ જ ખુશહાલ છે. સરકારી નોકરી કરતો જમાઈ મળ્યો. પોતાની દીકરીને કોઈ વાતની ચિંતા નહિ હોય. સરકારી ક્વાર્ટર અને ઘરકામ કરવા વાળો નોકર. સૌથી વધુ તો સરકારી સુરક્ષા. કોઈ પણ રીતે ગણે તો પોતાની દીકરી નિયતિ એક સુખી ઘરમાં ગઈ છે એનો સંતોષ માનીને ભગવાનનો પાડ માન્યો.\nમેરેજની રજાઓ પતાવીને અમન તો ફરી નોકરીની ફરજ બજાવવા પંજાબ જતો રહ્યો. બે એક મહિના બાદ તો એની ટ્રાન્સફર જમ્મુમાં થઇ ગઈ. આથી નિયતિને પણ તે જમ્મુમાં જ લઇ ગયો.\n“ નિયતિ, અહીંયા બધા પ્રદેશના લોકો રહે છે. હું માનુ છું કે તને થોડી અગવડ પડશે પણ મને વિશ્વાસ છે કે તને જલ્દીથી ફાવી જશે. ”\n“ હું ભલે પહેલી વાર ગુજરાત બહાર રહેવા નીકળી હોય પણ; ફરેલી તો છું જ. અને બોર્ડર ફિલ્મ તો મેં બે વાર જોયેલી છે. ”\n“ વાહ મારી વ્હાલી વ્હાલી…. ” બોલીને અમન, નિયતિને ઊંચકીને રુમમા લઇ ગયો.\nનિયતિ તો હવે કોલોનીમાં બધા સાથે હળીમળી ગઈ છે. કોલનીમાં બીજા અમુક ગુજરાતી ફેમીલી પણ છે. આથી નિયતિને એમનો પણ સહકાર અને કંપની મળી રહે છે. દિવસોતો ઝડપી ટ્રેનની જેમ વહ્યે જાય છે. નિયતિને લગ્નના બે વર્ષ બાદ એક પુત્રનો જન્મ થયો. હવે તો પુત્ર પણ ધીમે ધીમે મોટો થવા લાગ્યો. વારાફરતી ઋતુઓ બદલાતી જાય છે. ઋતુઓ બદલાય તેમ તેમ વર્ષ પાછળ ધકેલાતું જાય છે ને નવા વર્ષના આગમન માટે ઉત્સુકતા બતાવે છે.\nઅમન અને નિયતિનો પુત્ર હવે તો સાત આઠ વર્ષનો થઇ ગયો છે. જમ્મુના આર્મી કોલોનીમાં પણ તેઓ ફરી વાર રહેવા આવ્યા છે. પંજબમાં ચાર વર્ષ રહીને, અમનની ટ્રાન્સફર ફરી જમ્મુમાં જ થઇ. જમ્મુનું મનમોહક વાતાવરણ, પહાડીઓની વચ્ચે કોલોની. બધાને જમ્મુની કોલોનીમાં રહેવાની વધુ મજા આવતી હતી. ખાસ તો અમન માટે વધુ સરળ હતું, કેમ કે કોલોનીથી એમની ફરજ ચોકી વધુ દૂર નહોતી.\nઅમન, થોડા દિવસથી વેકેશન મનાવવા ઘરે આવ્યો હતો. તેને વેકેશન મનાવવાની બહુ ઈચ્છા નહિ હતી. હમણાં હમણાંથી આંતકીઓનો ત્રાસ વધતો જતો હતો. એના દિલમાં કાયમ આંતકીઓ માટે ઝેર રેડાયેલું રહેતું. એમને યાદ કરીને દાંત કચકચાવતો પણ શું કરે ? એકવાર પણ એના નસીબમાં એ લોકો સાથે મુઠભેડમાં સામેલ નથી થવાયું.\nપોતાના દીકરાનો બર્થ ડે ઉજવવાના કોડ એના મનમાં જાગેલા અને અધૂરામાં પૂરું, એની પત્ની નિયતિએ પણ જોમ બતાવ્યું.\nદરેક માંબાપને પોતાના દીકરાનો બર્થ ડે ઉજવવાનો ઉત્સાહ હોય છે !\nબે દિવસ પછી દીકરાનો બર્થડે હોવાથી એમને અને નિયતિએ નક્કી કર્યું કે, પડોશીના બધાં છોકરાઓને બોલાવીને નાની એવી પાર્ટી જેવું રાખવું. એ પ્રસ્તાવ બંને એ સ્વીકાર્યા બાદ એવું પણ નક્કી કર્યું કે અમુક ખાસ મિત્રોને પણ ફેમિલી સાથે બોલાવવા. વતનથી દૂર બીજું તો શું થઇ શકે ?\nઆથી બંને કોલોનીમાં રહેલ ડિપાર્ટમેન્ટલ સ્ટોરમાંથી અમુક સામન લેવા જવા માટે તૈયાર થયા.\n“ બેટા…અમે લોકો સ્ટોરમાંથી સામાન લઈને આવીએ છીએ, તારે જોડે આવવું છે ? ”\n“ તમે જઈ આવો, હું માર ફ્રેન્ડ જોડે રામુ છું. ” રમત રમી રહેલ દીકરા એ બેધ્યાન પણે જ કહી દીધું.\nનિયતિ અને અમન તો એને એમ જ રમતો રહેવા દઈને શોપિંગ કરવા માટે સ્ટોરમાં જવા ઉપડ્યા.\n“ મારી ઈચ્છા છે કે દીકુનો બર્થડે ઉજવીને હું પછી ડ્યુટી પર ચાલ્યો જઈશ. ”\n“ કેમ હજી તો તારી રજાઓ પુરી નથી થઇ ! ”\n“ હા..પણ મન, એવું કહી રહ્યું છે ”\n“ રોકાઈ જા, પછી તો તમારા સિપાહી લોકોનો શું ભરોષો….બીજું વેકેશન ગાળવા ક્યારે નંબર લાગે ”\n“ જોઈએ ચાલો… ” અમન આગળ બોલવા જતો હતો પણ તેના મોઢા પર કોઈએ હાથ દઈને લમણે પિસ્તોલ ધરી દીધી. અમને આમતેમ જોવા કર્યું કે બીજો એક આવીને એના મોઢા પર કપડું ઢાંકી દીધું.\n“ ચુપચાપ ઉભો રહેજે…થોડી પણ હોશિયારી બતાવી છે તો અંદર જેટલી છે એટલી ખોપડીમાં ઉતારી દઈશ. ”\n“ અરે તમે લોકો કોણ છો અને મારા હસબન્ડ ને કેમ આવું કરો છો ? ” નિયતિએ બૂમ પાડી.\n“ અમે લોકોએ આખો સ્ટોર કબજે કરી લીધો છે અને કોલોનીમાં જે બધા છે એમને જીવતા સળગાવી દેશું. ”\n“ પણ તમે છો કોણ ? અને તમને ખબર છે મારો હસબન્ડ આર્મી ઓફિસર છે. ”\n“ એટલે જ એને બંધક બનાવ્યો છે….અમે કોણ છીએ ?? અમારા વેશ પરથી તને કોઈ સંત લાગીએ છીએ ? ”\nઆથી નિયતિને લાગ્યું કે નક્કી આ લોકો આંતકવાદી છે; એ લોકો કોઈના પર પણ દયા ના લાવે. એને તો પોતાનાં નાના દીકરાની ચિંતા થવા લાગી. અમનને લાગ્યું કે હવે,ચુપચાપ ઉભા રહેવાથી કશું નહિ વળે. હતું એટલું જોર વાપરીને એણે કપડું હટાવીને મોટેથી રાડ પાડી.\n“ નિયતિ તું ચિંતા ના કરતી, આજ મને મારી સાચી ફરજ બજાવવાનો મોકો મળ્યો છે. આજ જો હું પાછા ડગલાં ભરું તો મને ગીધ મોત મળે. માં હિન્દની કસમ ખાઈને કહું છું કે એક એક ને ધૂળ ચાટતાં કરીશ યા તો શહીદી વ્હોરી લઈશ. ”\n“ અમન….તું એકલો આ લોકોને શું કરી શકવાનો ? એ લોકો પાસે તો મશીન ગન અને ડેન્જર લાગે તેવી બંદુકો છે ”\nનિયતિ તો બીકની મારી તરફડી રહી !\nઅમને મનમાં માંબાપને યાદ કર્યા..માં ભગવતીનું સ્મરણ કર્યું. માં હિન્દને વંદન કર્યા અને બધી તાકાતને શરીરમાં આણી દીધી. એકજ જાટકે તેણે બંધનમાંથી મુક્તિ મેળવી. ટ્રેનિંગ દરમ્યાન શીખવાડેલા દાવપેચને આજે હતા એટલા જોમથી અજમાવ્યા. એક પાસેથી મશીનગન ઝૂંટવીને એને તો એક જ લાતે ત્યાંજ પૂરો કર્યો. આખા સ્ટોરમાં નજર કરી તો વીસથી પચ્ચીસ વ્યક્તિઓ કોલોનીના હતા અને સામે છ સાત આંતકીઓ. ખાલી હાથે આવેલ કોલોનીનાં લોકો તો મજબુર બનીને આંતકીઓના શરણે થઇ ગયેલા.\nનસીબ જોગે આજે અમન સ્ટોર પર આવી ચડ્યો, જાણે એને ભગવાને મોકલ્યો હોય. આવીને એને તો ફિલ્મમાં બતાવે તેમ મારામારીથી ભરપૂર એક્શન ચાલુ કરી. સ્ટોરમાં હયાત સૌએ આજે એક રિયલ હીરો આંતકવાદી સામે લડતો જોયો.\nઅમને બધા સામે એવી મુઠભેડ જમાવી કે સ્ટોરમાં ઓછામાં ઓછું નુકશાન થાય, પોતે બચતો લડે અને વધુમાં વધુ દુશમનોને હણે. જોત જોતામાં એણે પાંચ ને તો ઠાર મારી નાખ્યા. હજી પણ એક બે જગ્યાએ થી ગન ફૂટવાના અવાજો આવતા હોઈ તે ચાંપતી નજરે લડે જાય છે. એ જોઈને નિયતિની છાતી ગજ ગજ ફૂલે છે.\nગન ફૂટવાનો અવાજ બંધ થયો કે અમન ગભરાયો, હવે જ તો દુશમનનોને નાથવા અઘરા ! તેમ છતાં પણ તે ધીરે ધીરે લપાતો લપાતો આગળ જાય છે. ને અચાનક એની ઉપર ગોળીઓનો મારો થયો. બે ઘડીમાંતો વાઘ જેમ લડતો અમન લોહીની પથરીમાં તરફડવા લાગ્યો. આથી એને લોહીમાં લથબથ છોડીને આંતકીઓ નાસી છૂટ્યા. નિયતિ અને બાકીના લોકો ત્યાં દોડી આવ્યા. અમને દૂરથી નિયતિને હાથ લાંબો કરીને મનમાં જ માં ભગવતીનું નામ લઈને પ્રાણ છોડ્યા.\nતિરંગામાં લપેટાઈને જયારે અમનનું પાર્થિક શરીર ઘરે આવ્યું ત્યાં તો નિયતિ એને જોઈને ફક્રનો અહેસાસ કરતી ઉભી છે. એની લાશ જયારે એના ઘરના આંગણામાં આવી કે ઘરનાં બધાં રોકકળ કરવા લાગ્યા.\n“ બે હાથ જોડીને સૌને વિનંતી કરું છું કે, કોઈ રડશો નહિ. અમન માર્યો નથી પણ અમર બની ગયો છે. પહેલા મને એની આર્મીમાં જવાની ચોઈસ પર શરમિંદગી થતી. પણ આજે મારી છાતી ગજ ગજ ફૂલે છે કે અમન આર્મીમાં જોબ કરતો. મેં એને આંતકીઓ સામે વીરતાથી લડતા જોયો છે. માં હિન્દ કાજે એને જીવને વ્હાલો નથી કર્યો પણ મોતને ગળે લગાવીને બહાદુરીથી એકલે હાથે લડ્યો છે.”\nએ સાંભળીને હાજર સૌની આંખોમાં ખુશીના આંસુ છલકાયાં\nજય હિન્દ !